10 Kad Permainan Paling Mahal Dalam Sejarah

Kad koleksi, kad permainan atau kad trading merupakan antara salah satu jenis permainan yang sangat popular satu ketika dahulu, sebelum kewujudan telefon pintar.

Setelah beberapa dekad berlalu, masih ada yang menyimpan koleksi kad-kad ini, yang mana sudah tidak dikeluarkan lagi. Mereka yang memiliki kad yang sangat jarang ditemui satu ketika dahulu, apatah lagi sekarang adalah sangat beruntung.

Ini kerana seperti barangan antik yang lain, kad koleksi ini menjadi semakin berharga apabila masa berlalu. iluminasi.com kongsikan 10 koleksi kad permainan yang paling malah pernah dijual dalam sejarah.

Kad Spectral Tiger adalah dari permainan kad koleksi World of Warcraft. Ia hanya dikeluarkan satu dalam setiap 484 bungkusan yang ditetapkan oleh Fires Outland.

Walaupun kad World of Warcraft tidak menjadi yang paling popular berbanding kad-kad yang lain, namun disebabkan ia jarang ditemui dan ciri-ciri kad ini membuatkan ia bernilai tinggi.

Bagi mendapatkan kelebihan yang ditawarkan oleh kad ini dalam permainan, anda perlu membayar RM4,700 untuk memilikinya.

Yu-Gi-Oh bukan sahaja satu siri manga yang sangat popular, tetapi juga pencipta permainan kad koleksi berdasarkan siri asal, yang dikagumi dan digemari oleh ribuan peminatnya.

Salah satu watak utama dalam siri ini, Seto Kaiba, merujuk kepada kad ini sebagai kad yang penting kepada peknya membuatkan permintaan terhadapnya semakin meningkat.

Jika digabungkan dengan fakta bahawa kad ini diberikan sebagai hadiah kepada peserta dengan markah tertinggi di Kejohanan Shonen Jump, bermakna kad Crush Card Virus bernilai tidak kurang daripada RM14,000.

Time Walk adalah kad dari pelancaran pertama Magic: The Gathering, boleh dikatakan sebagai permainan kad paling berjaya dan popular di dunia.

Walaupun kad ini kelihatan ringkas dengan reka bentuk abstraknya, namun ia tersangat berharga kerana sangat jarang dijumpai dan diharamkan digunakan dalam permainan.

Kehebatan dan kemewahan memiliki Time Walk yang membolehkan anda mempunyai dua giliran berturut-turut dalam permainan, memerlukan wang anda sebanyak RM18,700.

Kad Armament of the Lethal Lord pernah dipasarkan untuk dijual dengan harga lebih daripada RM4.5 juta.

Walaupun kad ini sangat berkuasa sehingga ia diharamkan dari pertandingan kejohanan, namun sayangnya ia tidak bernilai sebegitu tinggi seperti yang dipasarkan.

The Armament of the Lethal Lord telah dijual seharga RM42,100 dan juga diberikan kepada pemenang Siri Kejohanan Dunia pada tahun 2006.

Adalah tidak wajar untuk membincangkan kad trading tanpa menyenaraikan kad Pokemon. Apa yang membuatkan kad ini tersangat unik adalah ia tidak mempunyai apa-apa nilai dalam permainan kad ini.

Kad No. 1 Trainer adalah hadiah utama yang diberikan kepada pemenang kejohanan Cabaran Dunia Jepun. Ia membolehkan pemiliknya untuk melangkau peringkat kelayakan negeri dan terus layak ke kejohanan tahun berikutnya.

Disebabkan itu, ia tidak dipasarkan dengan begitu kerap, namun dijual dengan harga RM46,800.

Kad Alpha Black Lotus telah dijual dengan harga RM126,250, menjadikannya kad trading paling mahal pernah dijual dalam sejarah.

Walaupun kad ini dilarang untuk digunakan dalam perlawanan, namun sesiapa yang memilikinya akan dihormati oleh pengumpul yang lain.

Memandangkan ia dikeluarkan di awal pelancaran permainan kad Magic: The Gathering, maka hanya 1,110 kad sahaja dihasilkan. Ia merupakan kad yang paling mahal dalam sejarah permainan ini.

Pada tahun 1954, Ted Williams telah dipilih untuk menghiasi muka depan dan belakang set kat trading besbol Topps, membuatkan kad ini menjadi popular di kalangan pengumpul.

Warna latar belakang kuning terang dan tandatangan yang terkenal dari salah seorang pemain besbol terhebat dalam sejarah adalah penyebab kad Ted Williams keluaran tahun 1954 ini tersangat istimewa.

Jika anda berminat untuk mendapatkannya, anda perlu siapkan wang sebanyak RM234,000.

Satu lagi kad Pokemon tersenarai dalam senarai kad trading termahal di dunia. Kad Pikachu Illustrator yang telah dijual pada harga RM252,500 dianggap sebagai kad Pokemon paling unggul dalam kalangan pengumpul.

Sebagai kad Pokemon paling malah pernah dijual, kad Pikachu Illustrator sangat sukar untuk didapati, walaupun anda mempunyai wang untuk mendapatkannya.

Hanya terdapat 4 unit kad ini sahaja ketika ini, membuatkan harganya dianggarkan bakal melonjak dalam masa beberapa tahun lagi.

Kad Michael Jordan Fleer Rookie dianggap sebagai antara kad trading sukan yang paling popular pernah wujud. Walaupun terdapat pelbagai kenangan berkaitan dengan Michael Jordan, namun kad ini hampir berada di kedudukan teratas.

Orang biasanya membeli kad ini sebagai satu bentuk pelaburan dan memandangkan populariti yang terus melonjak, tarikan kad ini suda pasti semakin meningkat.

Menurut sumber, kad ini telah dijual pada harga sekitar RM467,000.

Kad Honus Wagner sebenarnya lebih terkenal daripada Honus Wagner sendiri. Kad ini merupakan keluaran Syarikat Tembakau Amerika, namun pengeluarannya dihentikan kerana Honus menentang tabiat merokok.

Disebabkan itu, hanya 200 unit kad sahaja dijual. Kad ini menjadi kad yang paling mahal pernah dijual dalam sejarah, dengan harga mencecah RM14.97 juta.

Kini jumlah kad ini yang masih wujud tersangat lah sedikit.


Kisah Bagaimana Bank Dunia dan IMF Menghancurkan Ekonomi Negara-Negara Afrika

Bank Dunia dan International Monetary Fund (IMF) telah ditubuhkan pada penghujung era Perang Dunia Kedua yang bertujuan untuk membina kembali ekonomi negara-negara Eropah. Bagi membolehkan Bank Dunia dan IMF mempunyai kewangan yang kukuh dan menjalankan polisi-polisi mereka, maka mereka telah memberikan pinjaman kewangan kepada negara-negara yang memerlukan.

Pinjaman ini bukan sahaja perlu dibayar balik dengan pertambahan bayaran bunga dengan kadar yang dipersetujui, malah negara yang meminjam juga perlu bersetuju dengan syarat atau polisi "pelik" yang dikenakan. Syarat pelik inilah yang telah menjadikan negara miskin yang meminjam terus terperangkap dengan hutang dan terus berada dalam kemiskinan.

Antara contoh negara-negara ini adalah negara-negara miskin di benua Afrika. Bagi negara yang ingin meminjam daripada Bank Dunia dan IMF, mereka perlulah menswastakan ekonomi mereka dan membenarkan syarikat-syarikat luar terutamanya daripada Eropah untuk beroperasi di negara mereka.

Perkara inilah yang menyebabkan kebanyakan negara-negara Afrika terus miskin sehingga ke masa kini padahal mereka mempunyai sumber semulajadi yang banyak dan lumayan. Dalam erti kata lain, kekayaan mereka sebenarnya telah dirompak oleh syarikat-syarikat daripada luar.

Sebagai contoh, walaupun memiliki sumber koko dan berlian yang banyak, ekonomi dalam kedua bidang ini langsung tidak memberi keuntungan kepada kerajaan. Sebaliknya, hasil ekonomi daripada koko dan berlian ini diambil oleh syarikat-syarikat daripada Barat. Lebih malang lagi, rakyat mereka diambil bekerja dan dibayar dengan gaji yang begitu rendah sekali.

Ambil contoh negara Ghana. Negara ini mempunyai sumber semulajadi yang yang banyak dan merupakan negara pengeluar padi yang besar. Malah, kerajaan Ghana juga memberikan subsidi kepada rakyatnya yang bekerja sebagai petani bagi membolehkan mereka mengembangkan lagi perniagaan mereka, seterusnya membantu pendapatan ekonomi negara.

Malangnya, segalanya berubah setelah negara ini membuat pinjaman daripada Bank Dunia dan IMF. Antara syarat yang telah dikenakan terhadap Ghana adalah kerajaan mesti menghentikan pemberian subsidi kepada golongan petani.

Akibatnya, bagi memenuhi keperluan, Ghana terpaksa pula mengimport beras daripada luar negara terutamanya negara-negara Barat seperti Amerika Syarikat yang merupakan seteru utama Bank Negara dan IMF. Daripada sebuah negara pengeluar beras, kini Ghana terpaksa mengimport lebih banyak beras daripada luar akibat polisi pelik yang dikenakan ini.

Dalam erti kata lain, sebenarnya lebih banyak wang daripada Ghana yang mengalir keluar kerana mereka terpaksa mengimport beras daripada luar walhal suatu ketika dahulu mereka mempunyai lebihan beras yang boleh dijual untuk menjana pendapatan negara.

Kesan daripada polisi ini juga, kebanyakan rakyat Ghana di bahagian utara yang bekerja sebagai petani kekal hidup miskin sehingga ke hari ini. Malah, ramai golongan muda mula berhijrah ke bandar-bandar besar di bahagian selatan Ghana untuk mencari pekerjaan yang lebih baik.

Membuat pinjaman kewangan dengan Bank Dunia dan IMF sebenarnya hanya mendedahkan sesuatu negara dengan satu jenis bentuk penjajahan baru, iaitu penjajahan ekonomi. Malah, bagi negara yang sudahpun berhutang dengan IMF, mereka diberikan syarat yang lebih ringan untuk meminjam dan perubahan struktur pembayaran balik hutang agar mereka mampu meminjam dengan lebih banyak daripada Bank Dunia dan IMF.

Keadaan ini bukan sahaja menambah hutang negara-negara ini, malah memanjangkan lagi tempoh pembayaran balik negara-negara ini. Laporan yang dikeluarkan oleh majalah Canadian Center of Policy Alternatives juga menunjukkan bahawa hutang-hutang yang perlu dibayar oleh negara-negara membangun pada tahun 1980 adalah sebanyak $609 bilion.

Pada tahun 2001, iaitu selepas 20 tahun program penstrukturan semula pembayaran hutang diperkenalkan, jumlahnya meningkat kepada $2.4 trillion. Malah, secara keseluruhannya, negara-negara Afrika membelanjakan 4 kali ganda wang untuk pembayaran semula hutang negara daripada wang yang dibelanjakan untuk bidang kesihatan.


3 Cara Kenal Pasti Beg Tangan Louis Vuitton Asli Dan Palsu

Antara jenama terkemuka yang menjadi kegilaan ramai pada ketika ini tak lain dan tak bukan adalah Louis Vuitton. Jenama ini berasal dari kota Paris, Perancis dan diasaskan pada tahun 1854.

Dan selepas lebih daripada 150 tahun beroperasi, Louis Vuitton atau lebih popular dengan singkatan LV menjadi antara jenama fesyen paling bernilai di atas muka bumi.

Hanya mereka yang berada sahaja mampu memiliki barangan LV kerana setiap satu itemnya mencecah harga ribuan malah puluhan ribu ringgit.

Namun, disebabkan terlalu popular dan mendapat sambutan hangat, LV tidak terlepas daripada menjadi mangsa pemalsu produk yang ingin mendapatkan keuntungan pantas.

Kini anda boleh mendapat kasut loafer LV dengan harga RM50 di uptown, walhal kasut asli tersebut mencecah RM4,000. oleh itu, iluminasi.com kongsikan 3 cara mudah untuk anda membezakan beg tangan LV yang asli dengan yang palsu.

Cop Louis Vuitton pada setiap tas atau beg tangan adalah amat penting untuk mengenal pasti keaslian beg tersebut. Ia sering menjadi petanda sama ada item tersebut adalah palsu atau tidak.

Disebabkan beg LV palsu juga mempunyai cop ini, maka anda perlu memeriksa dengan teliti. Pertama, tulisannya haruslah jelas, nipis, tajam dan mudah dibaca.

Ekor huruf "L" sepatutnya sangat pendek dan huruf "O" adalah benar-benar bulat serta kelihatan lebih besar daripada hufuf "L".

Kedua, dua huruf "T" pada perkataan "Vuitton" sentiasa hampir bersentuhan di antara satu sama lain dan dalam huruf besar, kecuali jika ia tertulis "Made in France".

Jika terdapat kesalahan ejaan dalam apa jua cara, maka ia sudah pasti palsu.

Perbezaan yang sangat jelas di antara beg asli dan beg tiruan gred AAA yang sangat serupa, adalah pada zip dan juga rantaian pada beg itu sendiri.

Zip dan rantai pada beg palsu akan kelihatan seperti plastik dan tersangat rendah kualiti. Cetakan pada zip sepatutnya jelas, tajam dan tepat tanpa ada sebarang tanda-tanda karat.

Beg Louis Vuitton yang dihasilkan sebelum tahun 1980-an tidak mempunyai kod tarikh, tetapi semua item yang dihasilkan selepas itu mempunyai kod tarikh.

Kod tarikh ini terletak di atas kulit di bahagian tepi beg atau di tepi berhampiran jahitan dan harus sentiasa mudah dicari.

Kod ini wajib tertera pada beg LV, melainkan beg itu adalah beg yang sudah lama dan kod tarikh telah hilang.

Ramai pemalsu meninggalkan aspek penting ini daripada beg tiruan mereka. Kod tarikh ialah gabungan nombor dan huruf, di mana nombor menunjukkan bulan dan tahun dihasilkan manakala huruf menunjukkan tempat pengeluarannya.

Semak secara dalam talian untuk mencari kilang-kilang di mana beg Louis Vuitton dihasilkan untuk mengesahkan apa yang ada ingin beli adalah item asli.

Cara pembacaan kod ini agak ringkas namun perlu diketahui caranya.

Sebagai contoh, jika beg dikeluarkan pada bulan Disember 2005 di Perancis kod tarikh adalah VI1025.

'VI' mewakili lokasi kilang di Perancis, digit pertama dan ketiga ("1" dan "2") bermakna ia dihasilkan pada bulan Disember dan digit kedua dan keempat ("0" dan "5") menunjukkan tahun 2005.

Sentiasa sahkan apa standard kod tarikh dari Louis Vuitton sebelum membuat pembelian anda kerana penggunaan sistem ini berubah-ubah.

Untuk melihat tempat beg Louis Vuitton anda dihasilkan, inilah gambaran mengenai kod lokasi kilang-kilang Louis Vuitton.


6 Gempa Bumi Paling Teruk Dalam Sejarah

Gempa bumi paling teruk biasanya tidak diambil kira dari berapa kuat gegarannya. Biasanya ia diambil kira melalui kadar kematian, kepadatan populasi dan ketahanan bangunan untuk menyerap gegaran. Beberapa bencana seperti gempa bumi Lautan Hindi pada 2004 dan gempa bumi Sendai di Jepun pada 2011 yang menghasilkan tsunami yang akan menambah lagi angka korban jiwa dan kerosakan.

Manakala 2 gempa bumi paling kuat pernah direkodkan seperti di Chile pada 1960 dan 2010 hanya mengorbankan sedikit nyawa. Berikut adalah senarai gempa bumi paling teruk pernah berlaku dari tahun 1950 dan ke atas.

Sebuah gempa bumi berukuran 7.6 magnitud telah berlaku pada 8 Oktober 2005 di bahagian Kashmir jajahan Pakistan dan juga beberapa bahagian negara India dan Afghanistan. Bencana ini mengorbankan sekurangnya 79,000 orang dan lebih dari 32,000 bangunan runtuh di Kashmir sahaja.

Dengan korban tambahan di India dan Afghanistan, ia menjadikan gempa bumi ini salah satu yang terburuk berlaku pada masa itu. Bukan itu sahaja malah faktor waktu juga memburukkan lagi keadaan apabila ratusan ribu mangsa yang terselamat terpaksa menghadapi musim sejuk yang hampir tiba.

Gempa bumi yang berlaku di Sichuan pada 2008 telah mengakibatkan lebih dari 5 juta orang penduduk kehilangan tempat tinggal. Bencana ini juga telah menyebabkan hampir separuh dari bandar Beichuan musnah akibat gelombang gempa bumi dan limpahan air dari tasik berdekatan.

Gempa bumi yang berlaku pada 12 Mei 2008 itu menyebabkan kerosakan kekal yang dahsyat kepada kawasan pergunungan di daerah Sichuan. Pusat gempa bumi yang berukuran 7.9 magnitud itu terletak di bandar Wenchuan, kira-kira 100km dari barat daya Chengdu, di mana 80% bangunan didirikan di kawasan mendatar. Akan tetapi, kesemua bandar dan kampung di kawasan pergunungan telah terjejas dengan teruk.

Gempa bumi yang berlaku pada 31 May 1970 ini pada asalnya bermula di bahagian persisir pantai Peru. Ia telah menghasilkan kejadian tanah runtuh yang besar dan memusnahkan kebanyakan struktur bangunan yang tidak kukuh. Dianggarkan lebih kurang 70,000 orang telah terkorban.

Kawasan yang paling teruk terjejas ialah bandar-bandar berhampiran pantai di mana terletaknya pusat gempa dan juga di lembah Sungai Santa. Tanah runtuh yang paling teruk berlaku dari gunung tertinggi di Peru iaitu Gunung Huascarán, terletak di kawasan barat Andes. Runtuhan tanah dan salji yang laju itu telah menelan perkampungan Yungay, sebahagian besar Ranrahirca dan memusnahkan banyak lagi kampung lain yang berdekatan.

Pada 26 Disember 2004, tepat jam 7.59 pagi waktu tempatan telah berlaku satu gempa bumi dasar laut dengan 9.1 magnitud di perairan Indonesia di Sumatera. 7 jam selepas itu, satu tsunami telah berlaku akibat gempa bumi itu sehingga melintasi Lautan Hindi dan merosakkan kawasan pantai sejauh Afrika Timur. Sesetengan kawasan merekodkan ombak setinggi 30 kaki (9 meter) dan lebih apabila ia menghentam perlabuhan.

Tsunami besar ini telah membunuh sekurang-kurangnya 225,000 orang di lebih dari sedozen negara. Negara yang paling terjejas ialah Indonesia, Sri Lanka, India, Maldives dan Thailand. Pihak berkuasa Indonesia menganggarkan lebih dari 200,000 kematian berlaku di negara itu sahaja, terutamanya Aceh yang terletak di bahagian utara Sumatera.

Bencana yang juga dikenali sebagai gempa bumi besar Tangshan ini berlaku pada 28 Julai 1976 dengan kekuatan 7.5 magnitud. Gempa bumi ini hampir meranapkan lombong bijih di China dan juga bandar perindustrian Tangshan yang terletak kira-kira 110km dari timur Beijing.

Dari segi jumlah korban pula laporan rasmi mengatakan sejumlah 242,000 orang maut, tetapi mungkin melebihi sehingga 655,000 orang. Bencana ini juga mengakibatkan 700,000 orang cedera dan kerosakan yang berlaku sangatlah hebat hingga mencapai ke Beijing. Kebanyakan kematian adalah disebabkan oleh runtuhan bangunan yang tidak kukuh di mana ketika kejadian berlaku kebanyakan mangsa sedang tidur.

Gempa bumi yang berlaku di Haiti pada 2010 telah memusnahkan kawasan metropolitan Port-au-Prince dan mengakibatkan lebih 1.5 juta orang kehilangan tempat tinggal. Gegaran pada pukul 4.53 petang, 12 Januari itu berlaku kira-kira 25km dari barat daya ibu negeri Haiti iaitu Port-au-Prince. Ia bermula dengan gegaran berukuran 7.0 magnitud dan kemudiannya disusuli pula dengan 2 lagi gempa bumi iringan bersaiz 5.9 dan 5.5 magnitud.

Beberapa lagi gegaran menyusul pada hari-hari seterusnya termasuk satu gegaran berukuran 5.9 magnitud yang melanda pada 20 Januari di Petit Goâve, sebuah bandar yang terletak kira-kira 55km dari barat Port-au-Prince. Haiti tidak pernah dilanda gempa bumi sebesar ini sejak dari kurun ke-18. Kejadian paling hampir dengan kekuatan gegaran ini berlaku pada 1984 iaitu sebanyak 6.9 magnitud dan gempa bumi berukuran 8.0 magnitud yang melanda Republik Dominican pada 1946.


Penjelasan Teknikal Ringkas Bagaimana Bom Atom Menghancurkan Hiroshima

Dua unit bom atom Amerika menamatkan Perang Dunia II pada Ogos 1945, menyebabkan kemusnahan yang tidak akan pernah dilupakan.

Dalam sekeli mata, puluhan ribu penduduk Hiroshima, Jepun terbunuh disebabkan oleh "Little Boy", nama kod bagi bom atom pertama yang digunakan dalam peperangan dalam sejarah dunia.

Para saintis membangunkan teknologi di sebalik Little Boy dalam Projek Manhattan. Projek yang tersangat rahsia ini bermula pada Disember 1942 apabila penglibatan Amerika dalam Perang Dunia II semakin meluas.

Kolonel Tentera A.S. Leslie R. Groves menyelia penglibatan ketenteraan, sementara Robert Oppenheimer adalah saintis awam yang bertanggungjawab terhadap pasukan yang melakukan kerja dalaman Little Boy.

Kemudahan untuk penyelidikan ditubuhkan di Manhattan, New Mexico, Tennessee dan Washington.

Penyelidik-penyelidik projek itu diambil berdasarkan hasil kerja yang dilakukan oleh ahli fizik Enrico Fermi dan Leo Szilard, yang mana kedua-duanya menerima dana dari kerajaan A.S. pada akhir 1930-an untuk mengkaji uranium yang diperkaya dalam tindak balas rantai nuklear.

Uranium-235 yang diperkaya merupakan kunci untuk menghasilkan tindak balas pembelahan letupan dalam bom nuklear.

Pasukan Projek Manhattan menyelesaikan dua reka bentuk yang berbeza untuk bom atom.

Dalam Little Boy, tindak balas pembelahan berlaku ketika dua potongan uranium berkumpul untuk membentuk jisim kritikal yang memulakan tindak balas menggunakan peranti seperti pistol.

Satu unit slug uranium menghentam yang lain selepas ditembak melalui laras senapang lembut. Kira-kira 60 peratus, atau 38.5 kg daripada uranium yang terbentuk menjadi peluru (dengan baki 40 peratus, atau 25 kg) berada dalam sasaran.

Peluru tersebut berbentuk silinder dengan lubang empat inci di bahagian tengah. Sasarannya juga berbentuk silinder pepejal yang berukuran tujuh inci panjang dan empat inci diameter.

Peluru silinder tersebut akan masuk dengan tepat ke dalam silinder sasaran di mana kedua-duanya bergabung bersama-sama.

Kemudian, tindak balas pembelahan besar-besaran bermula. Konsep penuh penembakan pistol tidak pernah diuji sepenuhnya sehingga bom sebenar dijatuhkan ke atas bandar Hiroshima.

Ujian makmal yang berjaya dalam skala yang lebih kecil memberi saintis keyakinan yang cukup bahawa proses itu akan berfungsi dengan jayanya.

Pembinaan terakhir Little Boy berlaku secara berperingkat. Bahagian-bahagian bom diangkut menggunakan kereta api dari Los Alamos, New Mexico, ke San Francisco.

Kemudian, semua komponen Little Boy dihantarkan menggunakan kapal USS Indianapolis ke Pulau Tinian di Lautan Pasifik iaitu di bahagian selatan Jepun di mana ia tiba pada 26 Julai.

Untuk mengelakkan kemalangan bencana, sekumpulan sasaran yang sarat dengan uranium dihantar secara berasingan ke Pulau Tinian menggunakan tiga pesawat angkasa C-54 Skymaster. Uranium ini juga tiba pada 26 Julai.

Sebaik sahaja tiba di Tinian, individu yang bertanggungjawab dalam pemasangan Little Boy, Kapten Tentera Laut A.S., William S. Parsons, memutuskan untuk menangguhkan bahagian akhir pembinaan bom ini hingga saat terakhir.

Dia bimbang akan berlaku ledakan tidak sengaja disebabkan oleh litar pintas elektrik boleh menyebabkan kegagalan yang dahsyat.

Berat Little Boy mencecah 4,400 kilogram dan berukuran panjang 3 meter dengan diameter 70 sentimeter.

Untuk mendapatkan gambaran yang lebih jelas, bom ini setinggi gelung bola keranjang, berat seperti sebuah kereta dengan kelebaran seperti panjang tangan manusia dewasa.

Little Boy diterbangkan menggunakan Enola Gay, pesawat pengebom B-29 yang dilengkapi khas, diketuai oleh Kolonel Paul Tibbets. Kerana tahap kerahsiaan projek itu, kebanyakan anak kapal pesawat itu tidak tahu apa yang bakal mereka saksikan.

Pada jam 8:15 pagi waktu tempatan pada 6 Ogos 1945, Little Boy dijatuhkan selama 57 saat menuju ke Hiroshima.

Bom tersebut meletup pada jarak 580 meter di atas bandar menggunakan jam masa. Peranti peledak memberikan masa kepada Enola Gay dan pengiringnya untuk melarikan diri dari letupan, yang membolehkan krewnya mengambil gambar.

Little Boy meletup dengan kekuatan 15,000 tan TNT, manakala gelombang kejutan dan badai yang menyusul kemudian membunuh 80,000 orang dengan serta-merta.

Apa yang lebih menakjubkan dan menakutkan dalam masa yang sama, kemusnahan dahsyat yang telah meranapkan Hiroshima itu berlaku walaupun hanya 1.38% daripada uranium yang terkandung dalam Little Boy sahaja meletup

Dan walaupun ia menyebabkan kehancuran yang amat teruk dan korban yang sangat tinggi dalam sekelip mata, namun pengeboman Hiroshima bukanlah serangan pengeboman paling dahsyat dalam Perang Dunia II.

Satu serbuan pengeboman besar ke Tokyo dari 9 hingga 10 Mac 1945, menyaksikan lebih daripada 100,000 orang terbunuh dan sejuta yang lain cedera ketika Operation Meetinghouse apabila lebih daripada 1,700 tan bom jatuh ke ibu kota Jepun.

Di sebalik semua angka ini terdapat satu kebenaran yang mengerikan: manusia berubah selamanya berikutan ledakan bom Little Boy.


Sejarah Sarkas Yang Mengeksploitasi Kecacatan Manusia - P. T. Barnum

Semasa tahun 1800-an, Phineas Taylor Barnum atau lebih dikenali sebagai 'P.T. Barnum' menjadi seorang "Penghibur Terhebat Amerika". Barnum terkenal kerana pengkhususannya di dalam pameran pelik dan unik. Ia menarik minat orang ramai yang sanggup membayar untuk melihat sesuatu yang jarang ditemui.

Salah satu cara untuk Barnum menarik minat orang ramai ialah dengan mengeksploitasi kecacatan manusia. Pamerannya yang dikenali sebagai "Pertunjukan Pelik" telah mengelilingi dunia dan menjadi inspirasi kepada kumpulan sarkas lain. Berikut adalah 10 bintang pertunjukannya yang paling popular.

Tarikan manusia pertama yang memulakan karier P.T. Barnum ialah seorang wanita bernama Joice Heth yang berusia didakwa 161 tahun. Barnum mengetahui tentang wanita itu daripada rakannya yang juga seorang pemilik sarkas bernama R.W. Lindsay lalu pergi untuk berjumpa Joice.

Joice Heth seorang yang buta serta kelihatan begitu tua. Joice juga mendakwa dia pernah menjadi pengasuh kepada George Washington semasa beliau masih kecil. Barnum telah membeli Heth dengan harga $1000 dan pada tahun 1830-an, hamba abdi masih sah di Amerika Syarikat.

Joice dibawa Barnum untuk menyertai jelajah pamerannya dan ramai yang hadir untuk menyaksikannya. Joice mati pada tahun 1836, apabila doktor melakukan bedah siasat mereka mendakwa Joice sebenarnya hanya berusia 80-an ketika dia mati. Terjadi perdebatan hebat mengenai umur sebenar Joice sehingga hampir 1,500 sanggup membayar untuk hadir menyaksikan bedah siasat wanita itu.

Ketika Charles Stratton berusia 4 tahun, dia dibawa oleh orang tuanya untuk berjumpa P.T. Barnum. Charles hanya 25 inci tinggi dengan berat sebanyak 6.8kg dan berhenti membesar ketika berusia 6 bulan. Barnum telah mengajarnya menyanyi, menari dan meniru gaya tokoh terkenal seperti Napoleon Bonaparte dan kemudian diberi nama pentas Tom Thumb.

Para penonton sangat mengagumi lelaki kerdil ini. Dia dibawa untuk jelajah seluruh Amerika dan Eropah serta menjadi bintang antarabangsa pertama di dunia. Tom Thumb mendapat kemewahan dari persembahannya sehingga dia memiliki rumah besar dan sebuah kapal layar. Pada tahun 1850-an, Barnum merupakan salah seorang lelaki paling kaya di New York di atas populariti Tom Thumb.

Setelah kejayaan Jeneral Tom Thumb, Barnum bercadang untuk mengumpul lebih banyak manusia kerdil untuk sarkasnya. Dia kemudiannya telah menemui dua adik-beradik iaitu Lavinia dan Minnie Warren yang mengalami simptom kerdil. Lavinia merupakan seorang pelakon dan pernah membintangi filem senyap iaitu Liliputians Courtship.

Lavinia kemudian berkahwin dengan Tom Thumb dan sudah semestinya Barnum mengambil peluang ke atas perkahwinan mereka bagi menjana keuntungan. Manakala Minnie pula berkahwin dengan seorang lagi penghibur kerdil iaitu Commodore Nutt. Malangnya, Minnie mati ketika melahirkan anak. Presiden Abraham Lincoln merupakan salah seorang peminat tegar mereka dan pernah bertemu mereka secara peribadi.

Myrtle Corbin mempunyai "kembar dipygus" yang juga dikenali sebagai kembar parasit. Dia mempunyai sepasang bahagian bawah badan yang terbentuk dari pusat ke bawah. Myrtle menyertai sarkas P.T. Barnum semasa berumur 13 tahun sebagai "wanita berkaki empat" dengan bayaran $450 seminggu. Jumlah itu bersamaan dengan $11,000 seminggu pada hari ini.

Semasa jelajah pertunjukannya, Myrtle yang ketika itu berusia 19 tahun telah berjumpa dengan seorang lelaki bernama James Clinton Bickell di Kentucky dan berkahwin dengannya. Semasa dia mengandung, dia telah dikaji secara perubatan di seluruh negara. Ini kerana dia bukan sahaja dia mempunyai 2 pasang kaki malah dia juga mempunyai 2 pasang organ seksual luaran dan dalaman. Dia mempunyai pengalaman melahirkan 5 orang anak dari kedua-dua organ tersebut selama berkahwin.

William Henry Johnson mempunyai kondisi kecacatan yang dikenali sebagai "microcephaly", di mana otak tidak membesar dengan betul yang mengakibatkan seseorang itu mempunyai kepala yang kecil. Mereka dengan kondisi ini juga mempunyai masalah dari segi mental. P.T. Barnum kemudian mengambil William Johnson menyertai pertunjukan sarkasnya dengan gelaran "Zip, The Pinhead".

Barnum mendakwa Pin adalah evolusi tidak lengkap di antara manusia dan beruk. Semasa pertunjukan Barnum akan menempatkan Zip di dalam sebuah kandang besi dan Zip akan menggoncangkan palang besi itu seolah-olah seperti seekor beruk. Pada masa itu, Barnum juga mendakwa dia telah "menjinakkan" Zip.

Putera Randian yang nama asalnya tidak diketahui dilahirkan di Guyana, Amerika Selatan. Dia mengalami kondisi sindrom Tetra-amelia, di mana dia dilahirkan tanpa kaki dan tangan. Pada usianya 18 tahun dia berpindah ke Amerika Syarikat untuk bekerja dengan Barnum. Kebolehannya ialah berguling dan menyalakan rokok menggunakan bibir. Dia juga boleh menulis menggunakan mulut.

Kadang-kala dia akan dikenakan pakaian seperti ular, ulat bulu atau kentang. Pada 1932, dia muncul di dalam filem "Freak" di mana dia menunjukkan kebolehan menyalakan rokoknya. Dia juga sebenarnya seorang yang lucu. Dia pernah berkahwin dan mempunyai 5 orang anak. Dia mati pada usia 63 tahun akibat serangan jantung ketika sedang membuat persembahan di bandaraya New York.

Barnum terus membawa masuk manusia kerdil di dalam pertunjukan peliknya, kali ini dengan sedikit kelainan. Dia telah menemui Hiran dan Barney Davis, dua beradik dengan kecacatan mental. Mereka hanya mempunyai berat badan sebanyak 20kg sahaja akan tetapi mempunyai kekuatan luar biasa dan mampu mengangkat berat sehingga 135kg.

Salah satu dari aksi utama mereka ialah mengangkat para penonton yang hadir. Barnum kemudian menggelar mereka sebagai "Waino dan Plutanor" dan memperkenalkan mereka sebagai "lelaki liar dari Borneo". Barnum juga mereka cerita bahawa dua beradik ini adalah orang asli yang ditangkap di sebuah pulau di Borneo. Para penonton ketika itu percaya bahawa mereka berdua adalah orang gasar.

Semasa beraksi di Muzium Baru Amerika di New York, mereka berdua telah memperoleh bayaran sebanyak $200 ribu. Apabila meningkat tua, kedua-dua beradik itu menjadi buta namun dijaga dengan baik. Akan tetapi, pembohongan mengenai mereka tetap diteruskan sehingga mereka meninggal dunia.

Josephine Boisdechêne dilahirkan di Switzerland pada tahun 1827 dan mengalami kondisi yang dikenali sebagai hypertrichosis. Semasa dia berumur 8 tahun, dia sudahpun ditumbuhi jambang sepanjang 2 inci panjang. Barnum kemudian mengambil Josephine bekerja dan menukar nama belakangnya kepada Clofullia. Barnum mempunyai tanggapan bahawa para penonton pasti akan meragui jantina Josephine dan mengatakan dia adalah seorang lelaki yang berpakaian wanita.

Barnum malah melakukan gimik apabila pada tahun 1853, dia telah mengupah lelaki bernama William Charr menyamannya kerana menipu. Semasa kesnya berlangsung di mahkamah, bapa dan suami Josephine telah hadir memberi keterangan. 3 orang doktor telah dipanggil untuk melakukan pemeriksaan dan bersetuju bahawa Josephine adalah wanita tulen. Helah Barnum berjaya dan ini menarik ribuan pengunjung datang serta membayar untuk menyaksikan Josephine.

Chang Yu Sing mempunyai ketinggian lebih dari 8 kaki dan berat sebanyak 165kg. P.T. Barnum gemar memakaikan Chang dengan jubah tradisi China, kerana dia percaya jubah panjang itu memberikan ilusi ketinggian Chang. Semasa pertunjukan, Chang gemar bergurau dengan mengatakan stereotaip bahawa orang China biasanya pendek.

Namun, kerjaya Chang bersama Barnum tidaklah begitu lama kerana tidak banyak rekod yang dicatatkan mengenainya di dalam jelajah pertunjukan manusia pelik. Ramai berpendapat dia hanya dibayar untuk kontrak jangka pendek dan kembali kepada kehidupan biasa selepas itu.

Kehidupan Isaac W. Sprague bermula seperti kanak-kanak normal dan dilahirkan di East Brigewater, Massachusetts. Akan tetapi segalanya berubah ketika dia berusia 12 tahun apabila berat badannya mulai susut dengan cepat walaupun mempunyai selera makan yang normal. Pada mulanya doktor tidak dapat memastikan apa masalah sebenarnya sehingga dia dikesan mengalami kondisi atrofi otot progresif.

Dia ketika itu bekerja dengan perniagaan bapanya sebagai tukang kasut sehingga orang tuanya meninggal ketika dia berusia 20-an. Dia mendapati keadaan badannya terlalu lemah untuk terus membuat kasut dengan sendiri. Isaac kemudian pergi menguji bakat dengan P.T. Barnum dan diterima bekerja dengan bayaran $80 seminggu.

Isaac hanya perlu berdiri sahaja ketika pertunjukan dan terus bekerja dengan Barnum selama beberapa tahun sehinggalah dia bertemu dengan isterinya. Dia kemudian berkahwin dan mempunyai anak. Pada usia 44 tahun dia hanya mempunyai berat badan sebanyak 19.5kg. Dia meninggal pada usia 46 tahun, di mana dia sebenarnya hidup lebih lama dari purata jangka hayat bagi mereka yang mempunyai kondisi sepertinya.


Adakah Beras Perang Benar-Benar Lebih Bagus Daripada Beras Putih?

Pastinya anda pernah melihat mereka yang sedang "berdiet" untuk menguruskan badan, memakan makanan yang berwarna perang seperti beras, pasta dan roti perang.

Manakala nasi dan roti putih pula menjadi mangsa apabila disalahkan sebagai penyebab kegemukan dan penyakit seperti diabetes dan sebagainya.

Disebabkan nasi adalah makanan ruji di Malaysia, kita bandingkan kedua-dua ini. Adakah nasi perang lebih baik daripada nasi putih?

Menurut meta-analisa terhadap populasi Asia dan AS/Australia yang diterbitkan oleh dalam Jurnal Perubatan British (BMJ), risiko diabetes meningkat 11% bagi setiap hidangan nasi putih yang dimakan.

Namun menurut Clyde Wilson (Ph.D), seorang profesor nutrisi di fakulti perubatan Universiti Stanford dan Universiti California, nasi putih tidak semestinya menjadi penyebab kencing mansi.

"Hakikatnya, memakan makanan yang mengandungi karbohidrat terlalu banyak termasuklah nasi perang boleh menyebabkan diabetes," kata Clyde Wilson.

Semua jenis karbohidrat tidak dicerna oleh badan anda pada kadar yang sama. Cara terbaik untuk mengukur tahap pencernaan karbohidrat adalah melalui indeks glisemik (GI).

Indeks ini mengukur perubahan paras gula dalam darah selepas anda makan makanan tertentu.

Makanan yang menyebabkan peningkatan tinggi pada paras gula dalam darah mempunyai indeks glisemik tinggi, sementara yang tidak menyebabkan peningkatan besar mempunyai GI yang rendah.

Karbohidrat dengan nilai GI rendah (55 atau kurang) dicerna, diserap dan diproses lebih perlahan, dan menyebabkan peningkatan yang lebih rendah dan perlahan pada tahap gula dalam darah.

Beras putih berasal dari tumbuhan yang sama dengan beras perang, tetapi beras putih sebenarnya hanya bahagian dalam bijian beras.

Proses pengilangan membuang sekam, dedak, dan kuman padi. Proses ini meningkatkan hayat beras putih tetapi menghilangkan banyak nutrisinya, termasuk serat, vitamin, dan mineral.

Indeks glisemik beras putih adalah 56 untuk beras putih panjang dan 72 untuk beras putih pendek.

Beras perang pula kurang diproses seperti beras putih. Bijian beras ini dikeluarkan bahagian luarannya tetapi lapisan bran (mengandungi serat, vitamin B) dan embrio (mengandungi vitamin B dan E) dibiarkan kekal pada bijian.

Lapisan bran menjadikan beras berwarna coklat. Nasi perang lebih berkhasiat berbanding nasi putih kerana mengandungi vitamin, minearal dan minyak-minyak baik.

Ia juga mempunyai serat yang lebih tinggi. Indeks glisemik bagi nasi perang adalah 55, menjadikannya sama dengan beras putih panjang.

Badan anda memproses nasi perang dengan cara yang sama dengan nasi putih, namun ia mengambil masa yang lebih lama kerana bijirinnya adalah lebih kompleks.

Kandungan serat yang lebih tinggi dalam menjadikan tubuh anda melakukan kerja tambahan untuk menukarkan nasi perang kepada glukosa, memperlambatkan proses melepaskan gula ke dalam darah dan glikogenesis (pembentukan glikogen dari gula yang disimpan sebagai tenaga) berikutnya.

Malah, anda juga akan berasakan kenyang lebih lama dengan memakan nasi perang berbanding nasi putih kerana badan anda memerlukan masa yang lebih lama untuk memprosesnya.

Walaupun nasi putih sering dipandang sebagai "nasi jahat" berbanding nasi perang, ia mempunyai fungsi tersendiri. Seperti yang dijelaskan di atas, nasi putih lebih pantas diproses dan memasuki aliran darah dengan lebih cepat.

Ini membuatkan nasi putih sebagai sumber tenaga pantas yang ideal berbanding nasi perang.

Sebagai contoh, jika anda ingin bersukan seperti futsal atau badminton, nasi putih (atau roti putih) lebih ideal dimakan untuk mendapatkan tenaga yang cepat.

Berbanding nasi perang, tenaga yang ditukarkan akan digunakan secara perlahan-lahan apabila diperlukan. Jadi, kedua-duanya mempunyai fungsi tersendiri dalam pembekalan tenaga.

Namun, jika anda memakan nasi putih dan tidak menggunakan tenaga yang ditukarkannya, seperti makan tengahari kemudian kembali ke pejabat bekerja dalam keadaan pegun, ini akan menyebabkan tenaga tadi bertukar menjadi lemak dan disimpan di dalam badan.

Bagi nasi perang, tenaga yang ditukarkan adalah perlahan (disebabkan proses kompleks) dan tidak sesuai dijadikan sumber tenaga pantas.

Gula yang ditukarkan kekal di dalam darah lebih lama, dan kurang cenderung untuk disimpan sebagai lemak (kerana digunakan secara perlahan-lahan apabila diperlukan).

Jawapannya, bergantung kepada keadaan. Jika mengikutkan daripada fakta nutrisi, beras perang sememangnya lebih baik berbanding beras putih. Ia juga membuatkan anda kenyang lebih lama.

Dan disebabkan warnya yang tidak menyelerakan membuatkan ramai tidak menggemarinya, ditambah pula dengan harganya yang lebih mahal.

Namun, segalanya terpulang kepada jumlah pengambilan kedua-dua nasi. Jika anda memakan nasi perang sekalipun tetapi dalam jumlah yang banyak, anda akan berisiko mengalami masalah kesihatan seperti yang dijelaskan di atas.

Dan jika anda memakan nasi putih dan menggunakan tenaga yang ditukarkan daripadanya, serta tahu waktu-waktu yang anda sepatutnya makan, maka pengambilannya tidak membawa apa-apa kemudaratan.

Bagi penulis, cara yang terbaik adalah, pilih di antara beras putih atau perang, yang mana mengikut selera anda. Tak kisah sama ada anda makan nasi putih atau perang, tambahkan sayuran mentah seperti salad atau ulam-ulaman.

Makanan bertindak sebagai satu kumpulan dalam satu hidangan dan sayur-sayuran akan memperlahankan pencernaan dan mengurangkan kesan negatif yang ada pada nasi.

Semua fakta ini boleh diaplikasikan kepada produk makanan putih dan perang yang lain seperti roti putih, roti bijirin penuh, pasta kuning dan perang.


Kenapa Nyamuk Suka Terbang Berhampiran Telinga Kita

Tidak hairanlah mengapa kita selalu risau akan nyamuk yang masuk ke dalam rumah dan menggigit kita serta anak-anak. Ini kerana nyamuk merupakan haiwan paling berbahaya di dunia dan menyebabkan kematian lebih dari 2 juta orang setiap tahun akibat penyakit bawaan nyamuk seperti malaria.

Kita semua pernah mengalaminya, boleh dikatakan tiada seorang pun yang menyukainya apabila terdengar bunyi 'buzz' ketika nyamuk terbang berhampiran telinga atau kepala kita. Apa yang bermain di fikiran ialah nyamuk itu pasti akan mengigit dan menghisap darah kita. Namun, mengapa nyamuk suka terbang berhampiran telinga atau kepala kita?

Terdapat pelbagai jenis jawapan mengenai hal ini yang berlegar di internet namun apa sebenarnya yang benar-benar berlaku? Nyamuk sebenarnya tertarik kepada bau karbon dioksida, ia dihasilkan apabila kita menghembuskan nafas. Sudah tentu apabila kita tidur, bahagian muka akan dipenuhi nyamuk kerana pada bahagian itu banyak terdapat CO2. Namun itu tidak menerangkan mengapa nyamuk terbang pada bahagian telinga.

Kita juga mengetahui bahawa nyamuk tertarik kepada haba panas. Ketika kita tidur, telinga manusia akan mengeluarkan haba dan menjadi sedikit panas. Walaupun begitu, masih banyak bahagian badan lain yang turut mengeluarkan haba ketika tidur. Jadi itu bukanlah juga jawapan yang tepat.

Ada juga teori yang berlegar di internet mengatakan bahawa tahi telinga kita mempunyai bau seakan-akan bau yang dikeluarkan nyamuk ketika mengawan bagi menarik perhatian pasangannya dan membuatkan ia keliru dan berlegar di sekitar telinga. Namun, teori ini tidak mendapat sokongan kuat dari segi saintifik.

Mungkin jawapan dan teori yang paling tepat dan mudah ialah nyamuk tidaklah begitu berminat dengan telinga kita sebenarnya. Telinga merupakan deria pendengaran manusia jadi disebabkan itu kita terdengar bunyi 'buzz' ketika nyamuk terbang berhampiran telinga tetapi tidak pada bahagian lain.

Dr. Christopher Johnston dari Baltimore telah menemui bagaimana nyamuk boleh mendengar bunyi 'buzz' pasangannya ketika mengawan lebih dari seratus tahun yang lalu. Dia mendapati nyamuk mempunyai organ yang berfungsi sebagai antena. Organ nyamuk ini telah diberi nama organ Johnston sempena namanya.

Kemudian seorang saintis lain pula berjaya menemui bagaimana sebenarnya bunyi 'buzz' nyamuk itu dihasilkan. Walaupun kita mendengarnya ketika nyamuk sedang terbang, tetapi ia bukanlah disebabkan efek sayapnya melibas di udara. Ia sebenarnya dihasilkan oleh satu lagi organ lain yang mengeluarkan bunyi apabila sayap digerakkan.

Perkara ini ditemui oleh seorang entomologis British iaitu A.E. Shipley pada tahun 1902. Di dalam kenyataan yang dibuatnya, dia memberitahu organ dalaman nyamuk yang berbentuk seperti gigi itu berbunyi apabila bergeser dengan sayapnya. Nyamuk betina adalah lebih besar serta melibas sayap lebih perlahan dan nyamuk jantan dapat mengetahui jika itu adalah panggilan untuk mengawan.

Namun tahukah anda bahawa terdapat lebih 3000 spesis nyamuk namun tiada seekor pun dari nyamuk jantan yang menghisap darah? Ini kerana nyamuk betina dan jantan bergantung kepada manisan bunga sebagai diet. Hanya nyamuk betina sahaja yang menghisap kerana ia memerlukan zat besi dan protein untuk menghasilkan telur.


5 Jet Pejuang Paling Hebat Dalam Sejarah

Sebelum ini kami telah berkongsikan Bahagian 1 mengenai senarai pesawat perang paling terkenal dalam sejarah. Ini adalah sambungan 5 lagi jenis pesawat daripada bahagian tersebut.

Pesawat Bayerische Flugzeugwerke 109 juga dikenali sebagai Me 109 (sempena perekanya Willy Messerschmitt) merupakan pesawat bertempur Nazi German yang paling penting dari segi perkhidmatan dan juga pengeluarannya. Pesawat Bf 109B yang dilengkapi dengan enjin Jumo dan 4 mesingan 0.3 inci (7.92 mm) ini mula diperkenalkan pada 1937 dan diuji kebolehannya pada Perang Saudara Sepanyol.

Ia berjaya mengatasi pesawat I-16 dan I-15 milik Kesatuan Soviet kerana menggunakan sistem radio Luftwaffe yang canggih untuk penyampaian maklumat ketika di udara. Pada waktu itu, enjin suntikan minyak Daimler-Benz DB601 dengan 1000 kuasa kuda telah diperkenalkan dan dipasang pada pesawat Bf 109E. Pesawat ini dilengkapi dengan 2 meriam 0.8 inci (20 mm) pada sayapnya dan 2 mesingan pada bahagian enjinnya.

Bf 109E merupakan pesawat utama pihak German di dalam Penaklukan Poland pada tahun 1939 dan Pertempuran Britain (1940-41). Ia mempunyai kelajuan maksimum 570km/jam dengan ketinggian maksimum 11,000 kaki di udara. Pesawat ini mengatasi hampir kesemua jentera tempur Tentera Bersekutu pada ketinggian rendah dan sederhana, akan tetapi dikalahkan oleh pesawat Spitfire tentera British pada ketinggian 15,000 kaki ke atas.

Pesawat P-51 yang juga digelar Mustang ini merupakan pesawat tempur yang mempunyai tempat duduk tunggal dengan enjin tunggal yang direka dan dihasilkan oleh syarikat penerbang Amerika Utara kepada Tentera Udara Diraja British (RAF). Ia kemudiannya diambil dan digunakan oleh Tentera Udara Amerika Syarikat (USAAF).

P-51 Mustang ini dianggap sebagai pesawat pejuang berenjin omboh terbaik di Perang Dunia ke-2 dan telah dihasilkan dengan banyaknya. Dianggarkan lebih kurang 1,500 pesawat Mustang yang dilengkapi enjin Merlin ini telah digunakan oleh RAF untuk tugasan waktu siang di Eropah. Pesawat ini telah dilesenkan untuk dibina di Australia sehingga ke penghujung perang. Beberapa unit P-51 telah dihantar ke negara China.

Model pesawat ini yang paling banyak dihasilkan ialah P-51D. Ia dipadankan dengan cermin tahan lasak Plexiglas di kesemua versi pesawatnya dan mempunyai kelajuan maksimum sebanyak 700km/jam serta ketinggian maksimum 42,000 kaki di udara. Ia juga disertakan dengan 6 mesingan bersaiz 0.5 inci (12.7mm) pada bahagian sayapnya.

Mirage ialah nama yang diberikan kepada setiap pesawat tempur yang dihasilkan oleh syarikat aeronautik Dassault-Breguet di Perancis. Ia merupakan pesawat tahan lasak dan mampu milik yang banyak digunakan oleh negara-negara dengan pertahanan udara yang kecil sejak 1960. Pesawat Mirage yang pertama dibangunkan menggunakan enjin tunggal dan sayap delta ialah Mirage III yang kemudiannya telah ditambah baik.

Terdapat beberapa versi Mirage yang dihasilkan di antaranya ialah pesawat pemintas asas, pesawat pengebom dan juga pesawat peninjau. pada tahun 1960-an, pesawat Mirage III merupakan pesawat tempur tentera udara Israel yang banyak digunakan dan disaksikan kebolehannya pada Perang Enam Hari pada 1967.

Negara lain yang menggunakan perkhidmatan pesawat tempur Mirage III ini termasuk Brazil, Lubnan, Afrika Selatan, Argentina, Pakistan, Sepanyol, Australia dan juga Switzerland.

The Zero, yang juga dikenali sebagai Mitsubishi A6M atau Navy Type O, adalah sejenis pesawat ekasayap rendah dengan satu tempat duduk yang digunakan oleh pihak Jepun ketika Perang Dunia Kedua. Kapal terbang ini direka oleh Horikoshi Jiro dan merupakan kapal terbang pejuang berpenumpang pertama yang mampu menumpaskan musuh di darat. Ia direka dengan spesifikasi yang ditulis pada tahun 1937, diuji buat kali pertama pada tahun 1939 dan mula dibina serta beroperasi di China pada tahun 1940.

Walaupun Angkatan Tentera Bersekutu menggelarnya "Zeke", ia sering dipanggil "Zero" kerana istilah yang diambil bersempena namanya dalam bahasa Jepun iaitu Reisen Kanjikisen (Kapal Terbang Pejuang Berpenumpang Kelas Sifar). Tahun ia mula dibina iaitu 1940 juga merupakan ulang tahun ke-2,600 Maharaja Jepun yang terkenal, Jimmu, diangkat menaiki takhta.

Kapal terbang A-10A Thunderbolt II keluaran Fairchild merupakan sebuah pesawat enjin kembar dengan dua tempat duduk yang mula diterbangkan pada tahun 1972. Pada pertengahan tahun 70-an, ia mula menjadi pesawat penyerang utama bagi Tentera Udara Amerika Syarikat.

Persenjataan utamanya adalah penembak tujuh laras 30mm yang dipasang di muncung pesawat yang dikatakan sebagai 'pemusnah kereta kebal' paling efektif. A-10 Thunderbolt II pernah berkhidmat dalam Perang Teluk, Perang Iraq, Perang Afghanistan dan juga Perang menentang ISIL.


5 Pemain Hebat Yang Jadi Suram Selepas Menyertai Manchester United

Walaupun Manchested United kini bukanlah pasukan bola sepak yang hebat seperti ketika zaman di bawah bimbingan Sir Alex Ferguson, kelab ini tetap gagah dengan kumpulan peminat yang ramai dan pendapatan tahunan yang mengagumkan.

Sebagai sebuah kelab gergasi, sudah tentulah bermain bersama Manchester United menjani impian bagi segelintir pemain. Mereka percaya mereka bakal beroleh lebih kejayaan manis bersama kelab ini dan dapat memantapkan permainan mereka pada tahap yang lebih tinggi.

Walau bagaimanapun, tidak semua pemain yang dibeli dan berpindah ke Manchester United memberikan impak seperti yang dikehendaki. Perkara ini boleh berlaku atas pelbagai sebab, antaranya corak permainan Manchester United yang tidak serasi, pilih kasih pengurus pasukan dan banyak faktor lain.

Berikut merupakan antara pemain hebat yang dibeli oleh Manchester United. Malangnya, kehebatan dan kerjaya mereka semakin merudum apabila menyertai kelab ini.

Matteo Darmain dibeli pada tahun 2015 oleh pengurus Manchester United pada ketika itu, Louis van Gaal. Beliau merupakan antara permain pertahanan daripada Itali yang mempunyai potensi besar untuk terus maju bersama Manchester United.

Pembeliannya sangat penting memandangkan Manchester United pada ketika itu mempunyai masalah pada bahagian pertahanan. Pembeliannya adalah sebagai solusi bagi menguatkan bahagian pertahanan kanan Manchester United. Beliau bukan calang-calang pemain kerana beliau juga terpilih untuk mewakili skuad kebangsaan Itali.

Malangnya, setelah Jose Maurionho mengambil alih pasukan, beliau lebih gemar menggunakan pemain sayap, Antonio Valencia sebagai pemain pertatahanan kanan. Pemilihan Antonio Valencia di posisi tersebut mengurangkan peluangnya untuk bermain dalam kesebelasan utama Manchester United. Beliau jelas tidak gembira dengan perkara ini dan menyatakan keinginannya untuk bermain dengan kelab lain.

Kemasukan Angel Di Maria ke Manchester United pada tahun 2014 seolah-olah memberi sinar harapan kepada Manchester United yang makin merudum selepas era Sir Alex Ferguson. Beliau merupakan antara pemain utama Real Madrid yang membawa mereka memenangi kejuaraan Liga Juara-Juara Eropah.

Malangnya, impaknya tidak menjadi di Manchester United. Lebih malang lagi, beliau hanya berada selama 1 musim di Old Trafford sebelum berpindah ke kelab Perancis, Paris Saint-Germain. Ada pihak yang mengatakan cara permainannya tidak sesuai dengan falsafah permainan pengurus ketika itu Louis van Gaal.

Walaupun kini sudah selesa bermain untuk kelab PSG, kehebatan Angel Di Maria mungkin tidak sehebat ketika beliau bermain bersama Real Madrid dimana beliau merupakan pemain sayap hebat yang bergandingan bersama Cristiano Ronaldo.

Pada tahun 2008, Manchester telah menandatangani 2 pemain kembar dari Brazil, Fabio dan Rafael. Menariknya, kedua-dua pemain ini bermain di posisi pertahanan dan dijangka memberikan impak yang besar kepada Manchester United.

Malangnya, karier Fabio tidak semeriah Rafael. Bermain di posisi pertahanan kiri, beliau pada ketika itu mempunyai saingan yang kuat daripada seorang lagi pemain pertahanan lagenda Manchester United, Patrice Evra.

Bersama Manchester United, beliau hanya membuat 22 penampilan sebelum dipinjamkan ke kelab Queens Park Rangers. Kini beliau bermain untuk kelab Nantes yang bermain di Ligue 1 (Liga Perancis). Walaupun dahulu dianggap sebagai antara bakat besar yang mungkin menyinar, kariernya jatuh menjunam selepas menyertai Manchester United.

Segalanya kelihatan sempurna pada awalnya buat Anthony Martial apabila menyertai Manchester United pada tahun 2015. Perpindahannya itu menjadikannya pemain remaja termahal dunia pada ketika itu.

Gol dramatik ketika penampilan sulung menentang musuh ketat, Liverpool dan beberapa permain baik di bawah kendalian Louis van Gaal memberikan sinar harapan kepada beliau pada ketika itu. Malah, beliau seringkali menjaringkan gol-gol penyelamat buat Manchester United.

Malangnya, beliau tidak menjadi pemain pilihan pengurus selepas itu, Jose Maurinho. Pembeliau Alexis Sanchez daripada Arsenal semakin menutup ruang buatnya untuk bermain dalam kesebelasan utama Manchester United. Kekurangan aksi di peringkat kelab juga menyaksikan namanya tercicir daripada skuad kebangsaan Perancis yang memenagi Piala Dunia 2018 baru-baru ini.

Ketika dibeli oleh Manchester United pada tahun 2014, Luke Shaw merupakan antara pertahanan muda terbaik England. Memiliki kepantasan dan rajin turun naik di atas padang, beliau sememangnya pilihan utama pasukan kebangsaan England dan Manchester United untuk posisi pertahanan kiri.

Malangnya, kecederaan patah kaki ketika perlawanan menentang PSV pada tahun 2015 merubah segala-galanya. Beliau mengambil masa yang begitu lama untuk sembuh. Di bawah kendalian pengurus Jose Maurinho, beliau masih bergelut untuk mendapat peluang bermain dalam kesebelasan utama.

Namanya juga tercicir daripada skuad kebangsaan England yang mara ke peringkat separuh akhir Piala Dunia 2018 baru-baru ini ini.


Kenapa Lemak Berkumpul Di Perut Dan Kesan Buruknya

Tak kiralah apa yang anda panggil sama ada buncit, gelebeh, love handle, tayar spare atau apa sahaja, lemak di sekeliling perut sebenarnya agak bahaya kepada kesihatan.

Lemak perut berlebihan memberikan anda risiko yang tinggi untuk menghidap pelbagai penyakit kronik.

Lelaki dengan pinggang yang lebih besar daripada 37 inci dan wanita melebihi 31.5 inci perlu mengambil berat tentang kesan terhadap kesihatan.

iluminasi.com kongsikan mengapa lemak berkumpul di bahagian perut, yang mana dapat membantu anda mengambil langkah untuk mengecilkannya.

Peningkatan lemak perut mempunyai kaitan dengan peningkatan risiko sindrom metabolik, penyakit kardiovaskular dan diabetes tahap 2.

Wanita dengan banyak lemak perut lebih cenderung untuk mengalami kanser payudara atau memerlukan pembedahan hempedu.

Lemak dalam badan terbahagi kepada 3 jenis iaitu lemak subkutan (lemak putih), lemak coklat dan lemak visceral.

Lemak putih atau lemak subkutan adalah lemak paling biasa dalam badan. Ia biasanya terletak pada bahagian pinggang dan peha, tetapi boleh dijumpai di merata tempat.

Lemak ini terletak di bawah kulit, memberikan kelembutan dan bentuk badan. Ia juga mempunyai peranan lain iaitu membakar tenaga dan menghasilkan hormon yang dikenali sebagai adiponectin.

Lemak perang (brown fat) juga dikenali sebagai "lemak baik" yang bertindak seperti otot, bermakna ia membakar tenaga walaupun anda tidak aktif.

Untuk bertahun lamanya, para pakar beranggapan bahawa jenis lemak ini hanya terdapat pada bayi untuk mengekalkan suhu badan yang suam, dan hilang ketika kanak-kanak.

Namun, kajian terbaru menunjukkan bahawa orang dewasa masih mempunyai lemak ini dalam badan.

Kajian oleh Universiti Harvard pada tahun 2009 mendedahkan bahawa 7.5% daripada wanita dan 3.1% lelaki dewasa masih mempunyai lemak ini dan mereka biasanya mempunyai metabolisma yang lebih sihat.

Dan lemak yang jahat dikenali sebagai lemak visceral, yang bertoksik. Ia sering dirujuk sebagai lemak perut atau "belly fat". Anda sebenarnya tak nampak lemak ini kerana ia berkumpul di sekeliling organ di dalam rongga perut.

Dengan kata lain, orang yang kurus dan tidak kelihatan boroi juga boleh mempunyai jumlah lemak visceral yang berbahaya. Penyebab lemak berkumpul pada bahagian perut termasuklah:

Bagi lelaki, testosteron mempengaruhi perkembangan lemak perut. Walaupun ketika usia remaja, mereka mempunyai sel lemak visceral, namun paras testosteron yang tinggi sering membuatkannya tidak mampu berkembang.

Apabila semakin berusia dan jumlah hormon testosteron semulajadi semakin berkurangan, sel-sel lemak ini berkembang membuatkan perut menjadi buncit atau berlemak.

Bagi wanita pula, lemak biasanya lebih terkumpul di bahagian pinggang, peha dan punggung untuk menyokong melahirkan serta menyusukan anak.

Namun semakin usia meningkat dan penghasilan hormon estrogen merosot, kkebanyakan lemak tersebut beredar semula ke perut, membentuk lemak visceral.

Lemak perut boleh terkumpul tak kira usia, terutamanya jika anda mengamalkan pemakanan yang tidak sihat. Terlalu banyak kalori dari apa jenis makanan pun boleh menyebabkan perut anda membesar.

Terlalu banyak tepu lemak yang biasanya terdapat dalam susu penuh lemak dan daging yang berlemak, serta "lemak trans", yang terdapat dalam sesetengah makanan yang diproses, juga boleh menyumbang kepada perkembangan lemak visceral.

Pemakanan yang sarat dengan gula dan biji-bijian halus sering dikaitkan dengan saiz pinggang yang lebih besar.

Satu kajian yang diterbitkan dalam Jurnal Penyelidikan Klinikal 2009 mendapat bahawa orang yang meminum minuman ringan (mengandungi pemanis fruktosa) lebih cenderung mempunyai lemak perut visceral.

Butiran halus, seperti roti putih dan pasta, juga boleh menyumbang kepada lemak perut.

Pilihan yang lebih adalah bijirin penuh, seperti beras perang atau barli untuk membantu mengurangkan pertumbuhan lemak visceral anda.

Menurut Pusat Perubatan Universiti Rush, kekurangan aktiviti fizikal menggalakkan pembentukan lemak perut. Pusat Kawalan dan Pencegahan Penyakit mencadangkan abda bersenam sekurang-kurangnya 150 minit seminggu dengan intensiti sederhana.

Jika anda ingin manfaat kesihatan yang lebih, tingkatkan tahap senaman yang mana termasuk mengurangkan pengumpulan lemak perut dan risiko penyakit.

Tabiat tidur kurang daripada 5 jam atau lebih daripada 8 jam setiap hari juga dikaitkan dengan lemak perut berlebihan.

Kerap mengalami tekanan sama ada disebabkan pekerjaan atau masalah kewangan, menyebabkan badan anda menghasilkan hormon kortisol yang tinggi.

Hormon ini mempunyai kesan terhadap di mana lemak anda tersimpan dan bagi kebanyakan orang, ia membawa kepada perkembangan lemak visceral.


10 Fakta Mengejutkan Mengenai China Yang Ramai Tak Tahu

China kini telah membangun pesat menjadi antara kuasa dunia yang paling kuat dalam pelbagai sektor.

Antara faktor yang menyumbang kepada kejayaan ini termasuklah populasi yang menghampiri 1.4 bilion orang.

Namun begitu, negara ini masih tergolong dalam negara berstatus membangun. KDNK per kapita China pada tahun 2017 hanyalah 80% daripada purata KDNK dunia, dan berada di kedudukan ke-71 dunia.

Ia agak mengejutkan memandangkan ekonomi China adalah yang kedua terbesar di dunia selepas Amerika Syarikat. iluminasi.com kongsikan 10 fakta mengejutkan mengenai China yang ramai tak tahu.

Pencemaran udara di China telah sampai di tahap yang sangat buruk sehinggakan ia dikaitkan dengan 33% daripada kematian di negara ini.

Masalah ini membuatkan sesetengah rakyat China mula membeli udara bersih dalam bekas daripada negara seperti Kanada dan United Kingdom.

Sekitar 80% daripada air bawah tanah di China telah tercemar.

Kebanyakan peninggalan Tembok Besar China yang kita lihat pada hari ini adalah berasal dari Dinasti Ming dengan panjang 8,851 km. Jumlah panjang keseluruhan Tembok Besar China adalah 21,196 kilometer.

Beberapa bahagian tembok ini dibina seawal abad ke-7 SM. Dan apa yang paling menakjubkan adalah sesetengah daripada bata-bata yang membina tembok ini dilekatkan dengan campuran beras dan tepung.

Populasi yang tersangat ramai sudah tentu mencetuskan pelbagai masalah sosial. Antaranya termasuklah kemiskinan, tiada tempat tinggal dan banyak lagi.

Di China, lebih daripada 30 juta rakyat tinggal di dalam "rumah gua", yang diukir ke dalam batu. Selain itu, lebih daripada 82 juta rakyat China hidup dengan belanja kurang daripada RM4 sehari.

Dan kebaikan yang datang daripada populasi tertinggi di dunia sudah tentunya dari segi pengeluaran. China merangkumi 25% daripada pengeluaran produk dunia.

Sebagai contoh, negara ini menghasilkan 70% telefon pintar dan 60% kasut yang ada di dunia. Dan yang terbaru, 1 daripada 3 pasang stokin di dunia di hasilkan di Datang, di wilayah Zhejiang yang mana telah diberikan nama gelaran "Bandar Stokin".

Selain daripada pengeluaran, populasi tinggi juga menyumbang kepada kepesatan pembinaan infrastruktur.

Dalam hanya masa 3 tahun di antara tahun 2011 dan 2013, China telah menggunakan lebih banyak simen berbanding jumlah yang digunakan oleh Amerika Syarikat sepanjang abad ke-20.

China juga menerajui dunia dalam pembinaan pencakar langit. Pada tahun 2017 sahaja, China telah membina 76 pencakar langit, diikuti oleh tempat kedua iaitu Amerika Syarikat dengan 10 pencakar langit.

Penyepit kayu adalah alatan yang sangat sinonim dengan orang Cina. Mereka menggunakan alatan ini untuk memakan apa sahaja daripada mi sehinggalah kepada nasi dan lauk pauk.

Disebabkan penggunaan yang meluas, hampir 20 juta pokok ditebang setiap tahun hanya untuk menghasilkan 80 bilion penyepit pakai buang di China.

Selain daripada digunakan sendiri, China juga mengeksport penyepit pakai buang ini, menjelaskan mengapa terlalu banyak pokok perlu ditebang.

Perkataan "ketchup" bukanlah berasal daripada bahasa Inggeris yang memberikan makna "sos tomato" dalam Bahasa Melayu. "Ketchup" berasal dari China yang iaitu "ke-tsiap" yang bermaksud sos ikan.

Di Malaysia, hanya terdapat 1 bandar yang mempunyai penduduk melebihi 1 juta iaitu tak lain dak tak bukan adalah bandar Kuala Lumpur.

Namun, ia sangat berbeza dengan negara berpopulasi 1.4 bilion orang ini di mana ia mempunyai 102 bandar dengan populasi melebihi 1 juta orang.

Tak cukup dengan itu, China mempunyai 16 bandar mega dengan populasi melebihi 10 juta penduduk. Bandar dengan penduduk tertinggi iaitu lebih daripada 44 juta penduduk adalah Guangzhou.

Selain daripada populasi manusia tertinggi, China juga merupakan negara dengan populasi khinzir tertinggi. Separuh daripada populasi khinzir di dunia tinggal dan mati di China.

Rakyat China memakan sekitar 52 juta tan daging khinzir setiap tahun, dengan purata sebanyak 34 kilogram bagi setiap penduduk.

Pasti ramai di antara pembaca iluminasi.com yang sempat mempunyai pengalaman bermain layang-layang sebelum kewujudan teknologi telefon pintar.

Layang-layang sebenarnya berasal dari China seawal tahun 475 SM. Pada mulanya, ia bukanlah untuk digunakan bagi tujuan rekreasi tetapi digunakan dalam komunikasi tentera.

Jika disebutkan mengenai kereta api laju "bullet train", pastinya Jepun bermain di minda. Namun, China adalah negara yang memiliki sistem kereta api bullet terpantas di dunia.

Kereta api Fuxing Hao mampu mencapai kelajuan 400 kilometer sejam, meninggalkan kereta api Jepun iaitu Shinkansen dengan kelajuan 360 kilometer sejam.

Jika dilihatkan pada reka bentuk bendera China ketika ini yang sangat ringkas, pasti anda sendiri berasa anda boleh menghasilkannya.

Namun, bendera yang digunakapakai sejak pada tahun 1949 ini dipilih daripada satu pertandingan yang terdiri daripada hampir 3,000 penyertaan.


6 Pesawat Perang Paling Terkenal Dalam Sejarah

Sejarah selalunya terbentuk melalui perang. Ketika abad ke-20 dan 21, pesawat udara memainkan peranan yang sangat penting di dalam menentukan keputusan sesuatu perperangan. Kapal terbang tentera pula banyak dihasilkan dan digunapakai semasa Perang Dunia ke-2. Berikut adalah senarai beberapa pesawat perang terhebat yang pernah disaksikan dunia.

The Hurricane merupakan kapal terbang pejuang British yang dihasilkan oleh Hawker Aircraft pada tahun 1930-an dan 40-an. Ia merupakan jentera terpenting British ketika peringkat awal Perang Dunia ke-2. Ia berkongsi kemenangan bersama Supermarine Spitfire di Pertempuran Britain (1940-41) dan ketika pertahanan Malta (1941-42). The Hurricane ini digunapakai di kesemua perang yang melibatkan pihak tentera British.

The Hurricane muncul dari hasil usaha Ketua Pereka Hawker Aircraft iaitu Sydney Camm, yang telah membangunkan pesawat bersayap sepasang berprestasi tinggi. Sejak dari Mac 1935, Pertahanan Udara mengarahkan buat julung kalinya pemasangan 8 senjata berat mesingan 0.303 inci (7.7 mm) pada sayap pesawatnya.

Pesawat ini juga dilengkapi 12 enjin silinder Rolls-Royce dengan 1200 kuasa kuda yang merupakan evolusi dari ciptaan Camm yang lebih awal iaitu pesawat pejuang Fury.

U-2 ialah pesawat jet beraltitud tinggi dengan tempat duduk tunggal yang digunakan oleh Amerika Syarikat sebagai peninjau, pemerhati dan pengumpul maklumat. Pesawat yang juga dikenali sebagai Dragon Lady ini merupakan pesawat pengintip paling terkenal dan mula digunakan sejak dari tahun 1956 sehingga yang terakhir dibina pada tahun 1989.

Pada 1 May 1960, sebuah pesawat U-2 telah ditembak jatuh oleh Kesatuan Soviet dan mencetuskan 'U-2 Affair'. Pada 1962 pula semasa krisis peluru berpandu Cuba, pesawat ini berjaya mengambil gambar yang mengesahkan kehadiran peluru berpandu nuklear Soviet di Cuba. Pesawat U-2 ini telah digunapakai di dalam banyak perperangan yang melibatkan Amerika Syarikat sejak Perang Vietnam pada tahun 1960-an.

Sejak dari 1980, NASA telah menggunakan pesawat U-2 yang telah diubahsuai kepada model ER-2 (Earth Resources) untuk mengumpul data tentang keadaan bumi, atmosfera dan fenomena di langit.

B-52 juga dikenali sebagai Stratofortress merupakan pesawat pengebom jarak jauh yang direka oleh Syarikat Boeing pada tahun 1948 dan memulakan penerbangan pertamanya pada 1952. Ia mula digunapakai sebagai sebagai pesawat tentera pada 1955. Pada asalnya ia dibina sebagai pembawa bom atom yang berupaya menjangkau kawasan Kesatuan Soviet.

Pesawat ini terbukti sesuai digunakan dalam banyak misi penting dan dijangka akan bertahan pekhidmatannya pada abad ke-21. Pesawat ini mempunyai lebar sayap sepanjang 185 kaki (56 meter) dan panjang pesawat 160 kaki 10 inci (49 meter). Ia dilengkapi 8 enjin jet di bawah sayapnya. Kelajuan maksimum pesawat ini ialah Mach 0.9 (960km/jam) pada ketinggian 55 ribu kaki (17 ribu meter) tinggi di udara. Manakala pada penerbangan rendah pula ia mampu mencapai kelajuan Mach 0.5 (600km/jam)

Pada asalnya ia mampu membawa 6 orang anak kapal, dengan sistem pertahanan senjatanya di bahagian ekor pesawat. Pada 1991, senjata pesawat ini telah dibuang dan dikurangkan tempat duduk anak kapal kepada 5 orang sahaja. Rangka pesawat B-52 ini agak besar dan ia digelar dengan nama "Big Ugly Fat Fellow" (BUFF). Namun begitu, ia dilengkapi dengan sistem kendalian, kawalan senjata dan sistem tindakbalas elektronik yang canggih. Sehingga kini terdapat lebih dari 70 pesawat B-52 yang masih kekal digunakan oleh Tentera Udara Amerika Syarikat.

F-16 yang juga dikenali sebagai Fighting Falcon ialah pesawat yang mempunyai tempat duduk tunggal dengan enjin jet pejuang tunggal yang dibina oleh General Dynamics Corperation (kini sebahagian dari Lockheed Martin Corperation) untuk Amerika Syarikat dan juga banyak lagi negara lain. F-16 terhasil dari pesawat pejuang udara kos rendah yang dibina pada tahun 1972 dan model ini juga sesuai dengan semua keadaan cuaca serta sangat efektif untuk serangan darat. Tentera Udara Amerika Syarikat mula menggunakannya pada tahun 1978.

Pesawat ini mempunyai badan sepanjang 49 kaki (15 meter) dan lebar sayap sepanjang 31 kaki (9.45 meter). Ia dibekalkan dengan enjin kipas turbo tunggal Pratt & Whitney atau Gerenal Electric, apabila dihidupkan mampu menjana sebanyak 23,000 hingga 29,000 paun teras dan mampu memecut lebih 2 kali ganda kelajuan bunyi.

F-16 dilengkapi dengan senjata meriam berputar 0.8 inci (20 mm) dan juga beberapa bahagian senjata lain di sayap dan badannya untuk menampung pelbagai jenis bom dan peluru berpandu. Dengan isian senjata dan peluru bertempur yang standard, F-16 mempu mencapai berat sebanyak 10,000 kg.

Pesawat ini juga telah dijual kepada sekutu Amerika di Timur Tengah, di mana ia telah terbukti sangat efektif dalam pertempuran udara dan serangan darat semasa konflik Israel-Syria pada tahun 1982 dan Perang Teluk Parsi pada 1990-91. Dari segi penjualannya pula, F-16 merupakan pesawat tempur yang sangat laku dan kini ia digunakan oleh lebih 20 negara.

Biro angkasa lepas Russia telah mencipta MiG-21, sebuah pesawat ringan dengan enjin pemintas tunggal yang berupaya terbang dengan 2 kali ganda kelajuan bunyi dan diperkenalkan pada tahun 1955. Versi asas pesawat ini yang mula digunakan pada 1958, adalah pesawat pejuang kos rendah yang mudah alih, diselenggara dan dikawal.

Biro reka cipta telah menghasilkan lebih 9000 pesawat MiG-21 dan diedarkan dalam lebih 32 versi untuk kegunaan tentera udara Kesatuan Soviet dan lebih 40 negara dengan satu versi dilesenkan untuk dihasilkan di China. Pesawat ini menjadi pemintas beraltitud tinggi yang digunakan oleh Vietnam Utara dan menjadi tulang belakang kepada pertahanan udara negara-negara Arab pada tahun 1970-an.

Setelah menyesuaikan penggerak jet pada beberapa omboh enjin pesawatnya, akhirnya Tupolev diperkenalkan pada tahun 1952 sebagai Tu-16 ("Badger"). Ia merupakan pesawat pengebom berjarak sederhana yang mempunyai sayap terentang ke belakang dengan binaan aloi ringan.

Satu pasukan di bawah bimbingan Aleksandr A. Arkhangelsky, yang merupakan kenalan lama kepada pengasas syarikat ini iaitu Andrey Tupolev telah menghasilkan pesawat Tupolev Tu-95 ("Bear"). Tu-95 merupakan sebuah pesawat pengebom yang besar dengan turboprop (Sejenis enjin yang serupa dengan enjin turbojet kecuali mempunyai turbin kuasa yang digunakan untuk memacu kipas).

Pesawat ini memulakan penerbangan pertamanya pada tahun 1954 dan menjadi salah satu pesawat tentera paling lasak pernah dibina dan yang paling lama digunakan di dalam strategi pertahanan Kesatuan Soviet. Sehingga kini Russia masih menggunakan lebih dari 50 unit Tu-95 sebagai pesawat pembawa peluru pandu.


Sejarah UiTM Lancarkan Satelit Nano Ke Orbit Angkasa Lepas

Ramai orang yang gemar membandingkan universiti tempatan dengan universiti luar negara seolah-olah IPTA di Malaysia tidak setanding dan sehebat mereka.

Namun, kita telah membuktikan bahawa ia adalah salah. Universiti Teknologi Mara (UiTM) telah mencipta sejarah dengan menjadi universiti awam pertama yang melancarkan satelit nano sulungnya ke orbit dari Stesen Angkasa Antarabangsa (ISS).

Satelit yang diberi nama UiTMSAT-1 itu telah dihantar ke Stesen Angkasa Antarabangsa (ISS) menaiki kapal angkasa Space X Falcon 9 yang dilancarkan dari Stesen Tentera Udara Cape Canaveral, Florida pada 29 Jun 2018.

Selepas 2 bulan di ISS, UiTMSAT-1 kemudiannya telah dihantar ke orbit kira-kira 400,000 kilometer dari Bumi pada 10 Ogos 2018, jam 5.45 petang waktu tempatan.

Satelit nano yang berbentuk kiub dan bersaiz 10 sentimeter tersebut adalah hasil buah fikir dua pelajar UiTM iaitu Syazana Basyirah Mohamad Zaki dan Muhammad Hasif Azami.

Kedua-dua pelajar hebat ini sedang belajar di Jepun, berikutan usaha kerjasama dengan Institut Teknologi Kyushu (KyuTech) di bawa program "Joint Global Multi-Nation".

Satelit nano ini mempunyai 6 misi termasuklah mengambil gambar, menguji korelasi lokasi satelit dan cip Sistem Kedudukan Global serta mengukur medan magnet di luar angkasa untuk mendapatkan data pemetaan geomagnetik di Asia Tenggara.

Siaran langsung pelancaran ini disaksikan oleh pengarah Pendidikan TInggi, Siti Hamisah Tapsir di Agensi Eksplorasi Aeroangkasa Jepun (Jaxa).

Siti Hamisah memberitahu wartawan bahawa pelancaran satelit ini merupakan titik perubahan dalam memperkasakan penyelidikan berkaitan dengan angkasa lepas di Malaysia.

"Projek satelit oleh UiTM adalah sesuatu yang harus kita banggakan dan universiti-universiti tempatan lain digalakkan mengikuti jejak langkah UiTM untuk meningkatkan lagi bidang pengajian ruang angkasa. Projek seperti ini tidak boleh semata-mata bergantung kepada kerajaan, tetapi juga memerlukan bantuan dan sokongan dari industri pendidikan sendiri," kata Siti Hamisah.

Turut dilancarkan bersama-sama satelit dari UiTM adalah satelit nano dari Bhutan dan Filipina.


8 Negara Di Dunia Yang Paling Kuat Menolak LGBT

Kini seluruh negara kecoh membincangkan mengenai perihal golongan LGBT. Gelombang ini dilihatkan semakin berkembang pesat dengan tokoh-tokoh ternama dilihatkan menyokong gerakan ini dengan begitu terang-terangan.

Terbaru perjuangan terhadap hak-hak golongan LGBT dikemukakan yang melihatkan ramai rakyat Malaysia tidak senang duduk di atas penerimaan sosial yang diinginkan mereka.

Jika dilihatkan, undang-undang di Malaysia sudah patut membuatkan golongan ini berpuas hati kerana tidak diancam, jika dibandingkan dengan negara-negara lain yang lebih ekstrem.

iluminasi.com kongsikan 8 negara yang paling berbahaya di dunia untuk golongan LGBT.

"Ia bergantung kepada bahagian negara yang mana anda berada, namun saya gambarkan Iran dengan 2 perkataan iaitu "tidak selamat" bagi golongan LGBT," kata Amir Ashour, satu-satunya aktivis homoseksual Iraq.

Dia menerangkan bahawa ia bukan sahaja ancaman darpada ISIS di Mosul dan Hawija.

Di Baghdad dan tengah-tengah Iraq kekejaman adalah lebih jelas daripada kumpulan yang disokong oleh kerajaan, yang mana melakukan kempen pembunuhan.

Yang terbaru adalah pada Januari 2017 di mana beberapa orang telah dibunuh namun khabar angin mengatakan terdapat senarai 100 nama yang terbunuh.

Serangan terhadap individu homoseksual di bawah Isis telah dilaporkan secara meluas.

Namun, kempen pembunuhan individu homoseksual di Iraq yang sistematik berlaku sebelum kumpulan pengganas ini bertindak dan masih berterusan sehingga kini.

Amir Ashour yang merupakan pengasas kumpulan LGBT IraQueer, menganggarkan sekurang-kurangnya berlaku satu kempen pembunuhan setiap tahun sejak tahun 2006.

Kawasan komuniti yang disyaki telah dibakar atau dibom. Ia tidak selamat untuk bertemu dengan orang sekurang-kurangnya 6 tahun terutamanya apabila mereka disasarkan melalui aplikasi temu janji.

"Kami tak ada ruang sama ada online atau offline," tambah Amir dengan sedih.

Adalah jelas LGBT di Iraq masih mencari cara untuk berhubung dengan apa cara sekalipun. Amir berkata rangkaian NGO nya berkembang pesat dengan laman web organisasi yang mendapat 11,000 lawatan sebulan, kebanyakannya dari dalam Iraq.

"Apa yang hebat adalah kita dapat menyediakan sumber untuk LGBT Iraq yang tidak pernah ada untuk kita satu ketika dulu,".

Para pemimpin Iran menggambarkan homoseksual sebagai "kehancuran moral" atau "barbarisme barat moden". Amnesty International menganggarkan bahawa 5,000 gay dan lesbian telah dibunuh di Iran sejak revolusi Iran 1979.

Walaupun ia agak kurang berlaku ketika ini, namun ia masih berlaku. Pada musim panas 2016 seorang remaj lelaki berusia 19 tahun digantung di wilayah Markazi Iran, dan pada tahun 2014 dua lelaki telah dibunuh.

Ancaman peras ugut kini menjadi masalah besar bagi lelaki homoseksual, jelas Saghi Ghahraman, pengasas Pertubuhan Queer Iran.

Ini kerana undang-undang yang rumit di Iran mengenai homoseksual bermakna lelaki berhadapan dengan hukuman yang berbeza atas kesalahan persetubuhan hubungan seksual, bergantung sama ada mereka adalah "aktif" atau "pasif".

Inividu pasif berhadapan hukuman mati, tetapi individu yang aktif hanya berhadapan dengan hukuman yang sama jika sudah berkahwin.

Undang-undang ini boleh menyebabkan ketidakpercayaan antara pasangan, jika tertangkap, satu-satunya pertahanan untuk pasangan pasif adalah dirogol. Ini juga mewujudkan suasana untuk memeras ugut.

Dan dalam undang-undang yang luar biasa, bapa dan datuk diberi hak di bawah undang-undang Iran untuk membunuh anak mereka, membuatkan pembunuhan "kehormatan" sah di sisi undang-undang.

"Sejak kecil, kanak-kanak bermula belajar dari rumah bahawa dunia sangat bermusuhan dengan golongan LGBT," kata Saghi Ghahraman.

Sejak tahun 1983, ketika Ayatollah Khomeini mengeluarkan fatwa yang membenarkan penerimaan orang transgender di dalam masyarakat, pembedahan semula jantina telah tersedia dan warga Iran boleh mengambil pinjaman kewangan untuk melakukan pembedahan.

Malah, Iran adalah negara yang menjalankan lebih banyak operasi penukaran jantina daripada mana-mana negara lain di dunia, selain Thailand.

Ia adalah memberikan dua kelebihan kepada komuniti LGBT, iaitu pembedahan telah menjadi penyelesaian kontroversial bagi lelaki homoseksual yang cuba menerima kepercayaan terhadap seksualiti mereka dan kerajaan enggan mengiktiraf individu transgender yang tidak mahu menjalani pembedahan.

Satu kajian global mendapati bahawa Honduras mempunyai jumlah pembunuhan transgender tertinggi berbanding penduduknya. Tetapi ia bukan hanya transgender sahaja orang yang berisiko.

Selepas presiden berhaluan kiri, Manuel Zelaya, digulingkan pada tahun 2009, pembunuhan LGBT melonjak naik; 215 nyawa telah terbunuh sejak rampasan kuasa tersebut.

Adalah penting untuk memahami konteks yang lebih luas iaitu dalam beberapa tahun kebelakangan ini, rakyat Honduras dapat membunuh tanpa dihukum dan tanpa menghiraukan jantina mangsa.

Ini sekaligus menjadikan Honduras sebagai ibu kota pembunuhan di dunia dengan kadar pembunuhan nasional sebanyak 60 setiap 100,000 orang.

Namun, kes pembunuhan LGBT lebih cenderung untuk tidak dihukum, menurut laporan Suruhanjaya Antara-Amerika mengenai Hak Asasi Manusia, kerana stereotaip diskriminasi yang popular di kalangan anggota polis.

Apa yang menariknya, walaupun menerima ancaman pembunuhan, komuniti LGBT Hondurans aktif dalam kedua-dua masyarakat madani dan politik.

Apabila René Martínez dibunuh pada Jun tahun lalu, beliau adalah ahli parti yang menerajui kerajaan Honduras.

Aktivis LGBT Erick Martinez juga merupakan calon untuk kongres Honduras. Dia memberitahu bahawa keadaan semakin baik tetapi masih ada cabaran.

"Aktivis LGBT mula dipilih pada tahun 2012 dan kami kini melihat hasilnya kerana kami mempunyai lebih ramai orang LGBTI yang dapat mempengaruhi parti-parti politik,". kata Erick Martinez.

Bilangan pelarian LGBT yang dihasilkan oleh sesebuah negara merupakan satu penunjuk lain tentang betapa berbahaya sesebuah negara itu untuk orang LGBT.

Antara tahun 2014 hingga 2016, Friends Ugandan Safe Transport Fund, sebuah persatuan Quaker yang berpangkalan di Amerika Syarikat melaporkan bahawa mereka menyokong lebih daripada 1,800 individu LGBT untuk melarikan diri dari Uganda.

Adalah sangat mudah untuk memahami mengapa golongan ini mahu tinggalkan Uganda. Pada 2014, kerajaan Uganda cuba memperkenalkan Akta Anti-Homoseksual yang kontroversi, yang pada mulanya termasuk peruntukan hukuman mati.

Ia kemudiannya diisytiharkan tidak mengikut perlembagaan di mahkamah Uganda, tetapi kerosakan telah berlaku, dan keganasan homophobik telah dihalalkan.

Orang ramai muncul di akhbar Uganda, yang menerbitkan senarai "200 orang homoseksual", walaupun mengetahui bahawa pendedahan identiti individu LGBT boleh menyebabkan mereka dibunuh.

Laporan oleh NGO Ugugo SMUG menunjukkan bahawa penganiayaan berdasarkan orientasi seksual telah meningkat dalam dua tahun selepas tindakan tersebut.

Satu acara homoseksual masih diterima di Moscow. Tetapi kerajaan Putin secara terbuka melihatkan mereka adalah anti-homoseksual, dan membincangkan undang-undang homofobia yang lain.

Undang-undang tersebut mencadangkan mereka yang memaparkan orientasi bukan heteroseksual atau identiti jantina berlainan di tempat awam agar dipenjarakan.

Hampir tiga perempat daripada orang Rusia percaya bahawa homoseksual tidak dapat diterima secara moral. Sikap Rusia terhadap homoseksual telah berada di tahap genting ketika Sukan Olimpik Musim Sejuk 2014 di Sochi.

Hanya lapan bulan sebelum pertandingan, badan kerajaan Rusia, Duma, meluluskan undang-undang mengharamkan penyebaran propaganda homoseksual kepada individu bawah umur, yang termasuk acara kebanggaan homoseksual dan menyokong hak-hak homoseksual .

Undang-undang ini juga mengharamkan pasangan homoseksual  asing daripada mengambil anak angkat daripada Rusia. Malah, acara-acara yang telah dipublisikasikan dengan baik telah diganggu oleh kumpulan samseng yang ganas.

Tidak ada tindakan yang diambil terhadap kumpulan samseng yang menyerang golongan LGBT seperti Occupy Pedophilia, rangkaian nasional Rusia yang menyeksa lelaki homoseksual dan kemudiannya menyiarkan video tindakan mereka di atas talian.

Mesir secara meluas dianggap sebagai negara yang memenjarakan golongan homoseksual terbesar di dunia.

New York Times menganggarkan sekurang-kurangnya 250 orang daripada golongan LGBT telah ditangkap sejak tahun 2013 manakala blog LGBT, "76 Crimes" menganggarkan bahawa jumlah itu mendekati 500 orang.

Menjadi homoseksual atau transgender tidak menyalahi undang-undang di Mesir, namun sejak tentera mengguling presiden Mohamed Morsi pada tahun 2013, pihak berkuasa telah terlibat dalam tindakan keras terhadap komuniti LGBT.

Mereka memenjarakan golongan LGBT atas tuduhan "perbuatan jahat", yang mana dihukum penjara sehingga 17 tahun.

Tempat mesyuarat tradisional menjadi semakin tidak selamat, dan sejak tahun 2014 aplikasi temu janji homoseksual seperti Grindr telah memberi amaran kepada pengguna Mesir mereka bahawa "polis mungkin menyamar sebagai LGBT di media sosial untuk memikat kamu".

Pihak polis juga telah menjemput wartawan dan jurukamera bersama-sama dalam serbuan (seperti rancangan 999), individu yang ditangkap boleh didedahkan identiti homoseksualnya keluar ke seluruh negara, walaupun tersalah tangkap.

Pada tahun 2014, 26 lelaki telah difilemkan ketika mereka ditangkap dalam keadaan telanjang dan dituduh oleh penyampai TV sebagai "sedang meninggalkan pelacuran homoseksual".

Kesemua 26 lelaki kemudiannya dibebaskan tetapi akibat daripada kes itu menyebabkan seorang lelaki cuba membakar dirinya hingga mati.

Daripada mereka yang ditemubual untuk Kaji Selidik Sikap Global ILGA-RIWI mengenai Golongan LGBTI, 51% mengatakan mereka sangat bersetuju dengan kenyataan "menjadi lesbian, gay, biseksual atau transgender sepatutnya dikategorikan sebagai jenayah" menjadikannya negara yang paling homofobia daripada 45 negara yang dikaji.

Nigeria mengenakan ancaman hukuman penjara 14 tahun atas perbuatan homoseksual, dan di bawah undang-undang yang diluluskan pada tahun 2013, mana-mana rakyat Nigeria yang terlibat dengan organisasi homoseksual juga boleh dipenjara selama 10 tahun.

Undang-undang ini, bersama-sama dengan undang-undang Syariah di kawasan Islam di negara ini bermakna adalah tidak selamat untuk mendedahkan secara umum identiti LGBT di banyak bahagian Nigeria.

Tetapi bagi Olumide Makanjuola, pengarah eksekutif The Initiative for Equal Rights (TIERS), penerimaan sosial merupakan isu yang lebih besar daripada perlindungan undang-undang untuk masyarakat LGBT.

"Anda boleh melaksanakan semua undang-undang yang anda mahu tetapi ia tidak penting kecuali anda menerima golongan LGBT secara sosial" katanya, menjelaskan bahawa sebagai negara yang terlalu beragama dengan populasi 182 juta, apa-apa penglibatan perlu berada di tahap kritikal untuk mengubah sikap.

Tambah Olumide lagi, bagi setiap 100 ahli politik, contohnya, mungkin seorang sahaja yang progresif tetapi kempen pilihan raya rapat dengan sistem keagamaan, jadi jika seorang ahli politik mendapat kuasa dengan bantuan gereja atau masjid, dia mempunyai kewajipan terhadap mereka.

"Hakikatnya, 10 tahun yang lalu kami tak dapat mengadakan perbualan ini. Tetapi pada hari ini kami mempunyai organisasi LGBT yang ramai, kami dapat mengadakan acara awam dan kami boleh melakukan penglibatan komuniti. "

Jiran negara kita juga mengenakan hukuman maksimum iaitu hukuman mati bagi pesalah LGBT.

Sejak tahun 2014, Brunei Darussalam memasukkan secara berfasa ke dalam Perintah Kanun Keseksaan Syariah (SPC Order 2013), walaupun mendapat kritikan pelbagai negara luar terhadap defisit hak asasi manusia.

Fasa kedua dan ketiga dilaksanakan pada tahun 2015 dan 2016, di mana hukuman mati untuk tingkah laku seksual sesama jantina dilaksanakan, untuk kedua-dua lelaki dan wanita beragama Islam.

Walaupun menerapkan hukuman mati dalam undang-undangnya, namun pelaksanaan tidak pernah berlaku di Brunei. UHCHR mendesak Kesultanan Brunei untuk membatalkan hukuman tersebut.

"Ini kerana kita memerlukan Allah Yang Maha Kuasa, dengan segala rahmat-Nya, telah membuat undang-undang untuk kita, supaya kita dapat menegakkan keadilan," kata Sultan Hassanal Bolkiah.

Senarai 74 negara dan entiti politik bebas yang melaksanakan undang-undang anti-homoseksual:

Di Amerika Syarikat, undang-undang anti-liwat telah diperintah tidak mengikut perlembagaan oleh Mahkamah Agung A.S. pada tahun 2003, tetapi mereka masih terdapat dalam undang-undang di 13 negeri: Alabama, Florida, Idaho, Kansas, Louisiana, Michigan, Mississippi, North Carolina, Oklahoma, South Carolina, Texas, Utah dan Virginia.

Tiada negara di Eropah mempunyai undang-undang menentang homoseksual. Lokasi Eropah yang terakhir dengan undang-undang seperti itu adalah Cyprus Utara (hanya diiktiraf sebagai negara oleh Turki), yang memansuhkan undang-undangnya pada Januari 2014.

Juga di Eropah dan patut disebut tetapi tidak tersenarai dalam negara-negara dengan undang-undang terhadap homoseksual adalah:


Lemuria: Teori Benua Yang Hilang Ditelan Lautan Hindi Satu Ketika Dahulu

Menjelang pertengahan abad ke-19, beberapa orang saintis yang menyelidik bukti telah memutuskan bahawa terdapat sebuah benua yang telah hilang di Lautan Hindi dan diberikan nama "Lemuria".

Dan di benua ini, sesetengah berpendapat bahawa ia dahulunya didiami oleh kaum manusia yang kini sudah pupus dikenali sebagai "Lemurian".

Lemurian digambarkan mempunyai 4 tangan dan bertubuh besar, serta nenek moyang kepada manusia moden.

walaupun bunyinya seperti tak masuk akal, idea ini sangat popular pada satu masa dan dalam beberapa sudut komuniti saintifik. Namun sains moden telah lama menolak idea Lemuria ini.

Akan tetapi, pada tahun 2013, ahli geologi menemukan bukti tentang sebuah benua yang hilang tepat di mana lokasi Lemuria yang dikatakan telah wujud membuatkan teori-teori lama timbul semula.

Teori Lemuria mula menjadi popular pada tahun 1864 apabila peguam dan ahli zoo British, Phillip Lutley Scalter mengeluarkan penulisan bertajuk "The Mammals of Madagascar" dan diterbitkan di dalam The Quarterly Journal of Science.

Phillip memerhatikan bahawa terdapat lebih banyak spesis lemur di Madagascar berbanding di Afrika atau India dan dengan itu mendakwa bahawa Madagascar adalah tanah air asal haiwan itu.

Malah, beliau mencadangkan bahawa apa yang membolehkan lemur ini untuk berhijrah ke India dan Afrika daripada Madagascar satu ketika dahulu adalah sebuah tanah yang luas terbentang di selatan Lautan Hindi berbentuk segitiga.

Benua tersebut adalah Lemuria, menurut Phillip, yang menyentuh titik selatan India, selatan Afrika dan barat Australia, yang akhirnya tenggelam ke dasar laut.

Teori ini timbul pada ketika ilmu evolusi berada di peringkat awal, pengertian benua hanyut tidak diterima secara meluas dan ramai saintis terkemuka menggunakan teori "jambatan daratan" untuk menerangkan bagaimana pelbagai haiwan pernah berpindah dari satu tempat ke tempat lain.

Teori yang sama seperti teori Phillip telah dicadangkan oleh naturalis Perancis, Étienne Geoffroy Saint-Hilaire dua dekad sebelumnya.

Jadi, teori ini mendapat sedikit perhatian daripada orang ramai. Tak lama kemudian, saintis dan penulis terkemuka yang lain menerima teori Lemuria.

Pada tahun 1860-an, ahli biologi Ernst Haeckel mula menerbitkan karya yang mendakwa bahawa Lemuria adalah tanah yang membolehkan manusia pertama kali berhijrah dari Asia ke Afrika.

Dengan bantuan daripada Ernst Haeckel, teori-teori Lemuria bertahan sepanjang tahun 1800-an dan ke awal 1900-an.

Namun, ini sebelum ahli seismologi moden memahami bagaimana tektonik plat memindahkan benua (yang satu ketika dahulu pernah bercantum) menjadi jauh dari satu sama lain, kepada bentuk yang kita lihat sekarang.

Tanpa pengetahuan sedemikian, ramai yang terus mempercayai bahawa Lemuria ini wujud, terutamanya setelah penulis Rusia, Elena Blavatskaja menerbitkan "The Science Doctrine" pada tahun 1888.

Buku ini mencadangkan idea bahawa satu ketika dahulu terdapat 7 bangsa manusia purba dan Lemuria adalah salah satu daripadanya.

Bangsa yang berketinggian 4.5 meter, memiliki 4 tangan dan bertubuh besar hidup bersama-sama dinosaur, kata Elena. Teori lain pula mengatakan bahawa bangsa Lemurian ini berubah menjadi haiwan lemur yang ada pada hari ini.

Selepas itu, teori Lemuria digunakan untuk dihasilkan novel, filem dan buku-buku komik menjelang tahun 1940-an. Ramai tertanyatanya dari mana penulis dan pembuat filem mendapat idea-idea ini.

Jawapannya adalah mereka mendapat idea daripada saintis-saintis dan penulis-penulis 75 tahun sebelumnya.

Dipercepatkan ke tahun 2013, sebarang teori saintifik mengenai benua yang hilang dan jambatan darat yang bertanggungjawab terhadap penghijrahan lemur telah lenyap.

Walaubagaimanapun, ahli geologi kini telah menemui bekas benua yang hilang di Lautan Hindi. Para saintis menemui serpihan granit di lautan di selatan India, sepanjang dasar luut yang memanjang beratus-ratus kilometer selatan menghala ke Mauritius.

Di Mauritius, ahli geologi menemui zirkon walaupun pada hakitkanya pulau itu hanya wujud 2 juta tahun disebabkan oleh plat tektonik dan gunung berapi, perlahan-lahan naik dari Lautan Hindi sebagai pulau kecil.

Ini bercanggah dengan penemuan zirkon yang berusia 3 bilion tahun, sebelum pulau tersebut terbentuk.

Apa yang dimaksudkan dengan penemuan ini adalah, para saintis mencadangkan bahawa zirkon ini berasal dari daratan yang jauh lebih lama yang telah tenggelam ke Lautan Hindi.

Cerita Phillip Scalter mengenai Lemuria hampir-hampir benar. Ahli geologi tidak menamakan penemunan ini sebagai Lemuria, tetapi sebagai Mauritia.

Berdasarkan plat tektonik dan data geologi, Mauritia hilang ke dalam Lautan Hindi sekitar 84 juta tahun yang lalu, ketika Bumi ini masih belum berubah menjadi bentuk yang dimiliki hari ini.

Dan walaupun ini hampir sama dengan apa yang didakwa Phillip, bukti terbaru membuatkan idea bangsa Lemurian yang berubah kepada haiwan lemur juga lenyap.

Mauritia hilang 84 juta tahun yang lalu, tetapi lemur tidak berpindah ke Madagascar sehinggalah 54 juta tahun yang lalu. Dikatakan bahawa haiwan ini berenang dari tanah besar Afrika.

Agak menakjubkan apabila sebahagian daripada dakwaan Phillip Scalter dan beberapa saintis yang lain pada pertengahan tahun 1800-an tentang Lemuria adalah benar walaupun dengan pengetahuan terhad.

Benua yang hilang tidak secara tiba-tiba tenggelam ke Lautan Hindi dan hilang tanpa jejak. Namun, lama dahulu, ada sesuatu di sana, sesuatu yang kini hilang selama-lamanya.


Kisah Saintis Yang Digelar Bapa Perang Kimia - Fritz Haber

Baik atau buruk, beretika atau tidak, betul atau salah. Ia membuatkan semuanya menjadi mudah apabila kita boleh mendefinasikan dan menghukum sesuatu perkara atau individu.

Namun, Fritz Haber menjadi peringatan bahawa sesuatu perkara itu tak semestinya "hitam" atau "putih" dan realiti adalah sesuatu yang sangat rumit.

Fritz Haber adalah seorang ahli kimia Jerman, dilahirkan di Breslau, Prussia pada tahun 1868 dalam keluarga Yahudi yang dihormati.

Pada tahun 1886, beliau mula mempelajari kimia di bawah bimbingan ahli kimia terkenal seperti Robert Bunsen dan Carl Liebermann dan pada tahun 1891, beliau mendapat gelaran doktor falsafah dari Universiti Friedrich Wilhelm.

Pada tahun 1894, Haber menerima jawatan sebagai profesor di Universiti Karlsruhe. Antara tahun 1894 dan 1911, beliau bekerja dengan ahli kimia Carl Bosch dan membangunkan proses Haber-Bosch.

Ia adalah satu ciptaan yang sangat hebat di mana proses Haber-Bosch adalah kaedah di mana ammonia dapat disintesis secara langsung daripada hidrogen dan nitrogen.

Penggunaan utama ammonia adalah sebagai sebatian dalam baja. Sebelum Fritz Haber mengembangkan proses Haber-Bosch, tidak ada cara yang mudah atau murah untuk menghasilkan ammonia.

Proses mereka membuat baja dapat dihasilkan dengan banyak. Kemungkinan hasil pertanian yang besar menghalang berbilion orang daripada mengalami kebuluran.

Pada tahun 1918, Haber telah memenangi Hadiah Nobel dalam bidang kimia demi kejayaan revolusionernya.

Malah, proses Haber-Bosch merupakan proses yang paling biasa digunakan untuk pembuatan ammonia di seluruh dunia pada hari ini.

Separuh daripada pengeluaran makanan dunia bergantung pada proses Haber untuk mendapatkan baja mereka. Dianggarkan bahawa dua daripada lima manusia di planet ini terus hidup disebabkan oleh penemuan Fritz Haber.

Dan jika di sini merupakan pengakhiran kisah Fritz Haber, dunia akan mengenangkan jasanya dengan terang dan jelas. Sebaliknya, kisah Fritz berubah dan beliau menjadi apa yang digelar sebagai "bapa perang kimia".

Selepas Perang Dunia Pertama meletus, Fritz Haber dijadikan ketua Bahagian Kimia untuk Kementerian Perang Jerman. Pada masa ini, beliau juga telah bertukar dari Judaisme ke Lutheranisme.

Alasannya untuk menukar tidak jelas, tetapi anti-Semitisme sudah mulai menyebar dan ada spekulasi bahawa beliau melakukannya untuk mendapatkan kedudukan akademik yang lebih baik.

Semasa perang, Fritz mengetuai pasukan dalam membangunkan gas klorin untuk digunakan dalam perang parit, bersama-sama dengan gas membunuh yang lain.

Ketika beliau mengkaji kesan gas beracun semasa perang, Fritz membuat kesimpulan bahawa terdedah kepada toksin yang sama dalam kepekatan rendah dalam tempoh yang panjang menghasilkan hasil yang sama.

Persamaan ini dikenali sebagai peraturan Haber dan digunakan sebagai satu bentuk peperangan.

Apabila Perang Dunia Pertama berakhir, Fritz Haber terus membantu perkembangan rahsia senjata kimia Jerman. Beliau juga bekerja sebagai ahli kimia di Institut Kaiser Wilhelm.

Namun pada tahun 1931, nasionalisme Jerman semakin menonjol. Ahli sains Yahudi telah menjadi sasaran dan Persatuan Kaiser Wilhelm diperintahkan untuk memecat semua saintis Yahudi, arahan yang mengejutkan Haber.

Beliau cuba untuk menangguhkan pelarian rakan-rakan Yahudi sehingga mereka dapat mencari pekerjaan di tempat lain.

Pada 30 April 1933, Firtz Haber mengemukakan peletakan jawatannya sebagai pengarah Institut Kaiser Wilhelm.

Ada kemungkinan bahawa beliau dibenarkan secara sah untuk berada di kedudukannya kerana penukarannya agamanya, tetapi beliau tidak lagi mahu.

Fritz meninggalkan Berlin pada tahun 1933 dengan bantuan ahli kimia British dari pihak lawan Perang Dunia Pertama.

Kesihatannya pada ketika itu sudah merosot dan pada tahun 1934, Fritz Haber meninggal dunia akibat kegagalan jantung pada 65 tahun.

Selepas kematian Fritz, dalam apa yang hanya boleh digambarkan sebagai ironi yang dahsyat, hasil kerja gas kimianya digunakan oleh rejim Nazi.

Penyelidikannya secara khusus digunakan dalam membangunkan Zyklon B, gas yang dikendalikan oleh kem-kem yang membunuh berjuta-juta orang Yahudi, termasuk kawan-kawan dan orang yang beliau kenali.

Jadi, adakah Fritz Haber merupakan seorang genius yang menghentikan kelaparan di seluruh dunia? Atau beliau adalah saintis kejam, yang menghasilkan senjata kimia yang sangat dahsyat?

"Ketika masa damai, seorang saintis adalah milik dunia, tetapi ketika perang dia milik negaranya,"


Kisah Kematian Bruce Lee Yang Diselubungi Misteri Dan Kontroversi

Ketika bangun daripada tidur pada pagi 20 Julai 1973, Bruce Lee adalah seorang lelaki berusia 32 tahun yang aktif.

Beliau dan isterinya menghabiskan hari bertemu dengan penerbit untuk filem seterusnya yang mana diharapkan dapat diselesaikan sebelum menuju ke rumah rakannya untuk makan malam.

Namun, menjelang waktu malam, Bruce Lee telah menghembuskan nafas terakhirnya, situasi di mana masih menjadi misteri sehingga ke hari ini.

Beberapa bulan sebelum kematiannya, Bruce Lee didiagnosis dengan edema serebrum.

Beliau pernah pengsan ketika sesi penggantian dialog automatik untuk filem "Enter The Dragon" dan digegaskan ke hospital kerana mengalami sawan dan sakit kepala.

Doktor dapat mengurangkan bengkak pada otaknya dengan manitol dan akhirnya membenarkan Bruce Lee pulang.

Kemudian Bruce Lee hidup seperti biasa dan meneruskan rejim kecergasannyas serta terus memakan makanannya yang lazim yang mana terdiri daripada kombinasi sayur-sayuran, beras, ikan, dan susu.

Beliau juga mengelak dariada makan semua bahan yang dibakar, tepung dan gula halus.

Sehingga 20 Julai, Bruce kelihatan pulih dengan sangat baik daripada Edema Serebral dan selain daripada mengeluh mengalami sakit kepala sekali-sekala, beliau tidak menunjukkan apa-apa tanda yang membuatkan orang lain risau.

Pada hari kematian Bruce Lee, beliau sangat bekerja keras. Beliau dan isterinya telah melawat Hong Kong, di mana banyak filemnya dihasilkan.

Bruce dan isteri menghabiskan sebahagian besar hari tersebut bertemu dengan penerbit, Raymond Chow, membincangkan filemnya yang akan datang.

Selepas pertemuan itu, Bruce melawat ke rumah seorang rakannya yang merupakan seorang pelakon Taiwan, Betty Ting Pei.

Sekitar jam 7.30 petang, Bruce merungut sakit kepala. Betty memberikan Equagesic, sejenis ubat penahan sakit mengandungi aspirin dan ubat penenang yang dikenali sebagai meprobamate.

Selepas mengambil ubat tersebut, Bruce Lee baringkan badannya. Selepas beberapa jam, beliau tidak turun untuk makan malam, membuatkan Betty naik ke tingkat atas untuk memeriksa keadaannya, yang mana ketika itu tidak memberikan respon.

Betty kemudiannya menghubungi Raymond Chow untuk ke rumahnya, yang mana cuba untuk membangunkan Bruce Lee, tetapi tidak berjaya.

Mereka terpaksa memanggil doktor yang mana menghabiskan sepuluh minit lagi cuba untuk membangunkan beliau, namun akhirnya terpaksa menghantarnya ke sebuah hospital berdekatan menggunakan ambulans.

Dan sejurus ambulang tiba di hospital, Bruce Lee telah meninggal dunia.

Disebabkan tiada kecederaan fizikal, Lee diberikan autopsi yang mendapati bahawa otaknya telah membengkak sebanyak 13 peratus.

Sebelum doktor dapat mengeluarkan keputusan bedah siasat, Raymond Chow mendakwa bahawa kematian Bruce Lee berasal dari reaksi alergi terhadap ubat penahan sakit yang diberikan kepadanya.

Laporan bedah siasat kemudian mendakwa bahawa penyebab Lee secara rasminya, "kematian disebabkan kemalangan"

Tidak seperti kematian tak disengajakan, kematian disebabkan kemalangan bererti bahawa kematian adalah kemalangan utama, yang berlaku akibat risiko yang berbahaya.

Walaupun Equagesic dianggap tidak berbahaya untuk diambil (walaupun ia kemudian dihentikan), ahli patologi forensik percaya bahawa sebatian dalam ubat penahan sakit menyebabkan edema serebrum kedua.

Walaupun terdapat keputusan rasmi yang disokong oleh beberapa penyiasatan berikut, banyak teori konspirasi telah muncul sejak bertahun-tahun.

Seperti bintang-bintang Hollywood lain termasuk Elvis dan Marilyn Monroe yang juga meninggal dunia akibat komplikasi dadah pada usia muda, jawapan tersebut kelihatan tidak cukup baik bagi orang awam.

Rakan Bruce Lee, Chuck Norris mendakwa bahawa terdapat interaksi dengan ubat penenang otot diambil oleh Bruce yang menyebabkan kematiannya.

Pendapat tersebut telah mencetuskan perdebatan tentang apa lagi yang diambil oleh Lee, sama ada perangsang untuk mengekalkannya bentuk badannya, atau makanan tambahan herba untuk menjadikannya sihat.

Terdapat juga khabar angin mengatakan bahawa kematian Bruce Lee disebabkan oleh pelacur, yang telah diperlakukan dengan kejam olehnya.

Desas-desus mendakwa bahawa Lee berada di bawah pengaruh afrodisiak yang kuat, yang menyebabkan dia kehilangan kawalan.

Pelacur itu kemudian membunuhnya untuk mempertahanan diri. Walau bagaimanapun, memandangkan kehebatan fizikal Lee, tidak mungkin sesiapa pun boleh mengalahkannya.

Sesetengah peminat Bruce Lee yang telah terdengah berita tentang dos Equitable yang diberikan oleh Betty Ting Pei mendakwa bahawa Betty telah meracunnya dengan sengaja dan bahawa dia telah bekerja untuk sebuah kumpulan rahsia yang mahu membunuh Bruce Lee mati.

Namun begitu, sudah tentu tiada siapa yang tahu kenapa kumpulan rahsia itu mahu beliau mati.

Teori-teori lain yang wujud telah menyalahkan semua orang daripada Mafia (Itali, Cina, dan Amerika) sehinggalah kepada peminat dan keluarganya atas kematian tersebut.

Ada juga yang mengatakan kematian Bruce Lee adalah disebabkan tewas kepada pesilat Melayu iaitu Dato' Meor Abdul Rahman dan pesilat Indonesia, Dicky Zulkarnain (Jagoan Betawi).

Tetapi mungkin yang paling dipercayai (selain laporan rasmi) adalah teori sumpahan keluarga Lee.

Mereka yang percaya kepada sumpahan keluarga Lee percaya bahawa sumpahan tersebut bukan sahaja berlaku terhadap Bruce Lee terapi juga kepada anaknya, Brandon Lee.

Ketika berusia 28 tahun, 20 tahun selepas kematian bapanya, Brandon Lee terbunuh dalam kemalangan yang agak pelik.

Semasa sedang bekerja sebagai pelakon untuk filem The Crow, Brandon telah ditembak dengan pistol prop yang entah bagaimana mempunyai peluru hidup.

Tembakan tersebut mengenai bahagian perutnya yang menyebabkan pendarahan teruk. Seperti bapanya, khabar angin konspirasi melanda kematiannya walaupun selepas keputusan rasmi dikeluarkan iaitu kematian disebabkan kemalangan.

Walaupun keputusan rasmi adalah kematian Bruce Lee disebabkan oleh kemalangan, keadaan tersebut masih tetap kabur.

Konspirasi seperti pembunuhan dan keracunan kelihatan seolah-olah seperti jenaka, namun apabila seseorang mendengar menggenai kematian anaknya, khabar angin sumpahan mula kedengaran seperti penyebab sebenar.